27 Oktober 1962 - Hari Di Mana Dunia Hampir Musnah Dan Berakhir

27 Oktober 1962 adalah antara tarikh paling penting dalam sejarah manusia di mana merupakan hari peradaban manusia berada paling hampir dengan kehancuran.

Jika peristiwa-peristiwa pada hari itu berlaku sedikit berbeza atau seorang manusia melakukan keputusan yang berbeza, kita mungkin tidak wujud pada hari ini.

Ini kerana pada tarikh berkenaan, dunia berada dalam situasi yang paling hampir dengan perang nuklear. Situasi yang hampir membawa kepada bencana ini bermula tiga tahun sebelumnya iaitu pada tahun 1959.

Ketika itu, pemerintah Cuba yang sebelumnya digulingkan oleh parti komunis Marxis baharu diketuai Fidel Castro, sekaligus menjadikan Cuba sebagai negara pertama di Hemisfera Barat yang secara terbuka bersekutu dengan Kesatuan Soviet (USSR).

Bagi Amerika Syarikat, sebuah negara komunis yang terletak 145 kilometer dari tanahnya adalah sesuatu yang tidak boleh diterima.

Dan pelbagai cubaan oleh kerajaan AS untuk membunuh Casto atau menggulingkan pemerintahannya seperti pencerobohan Bay of Pigs pada tahun 1961 semuanya gagal.

Cubaan-cubaan ini meyakinkan Castro bahawa AS akan terus cuba dan melancarkan pencerobohan berskala penuh ke atas Cuba pada masa akan datang.

Pada masa yang sama, USSR bukan sahaja bimbang tentang kemungkinan pencerobohan AS ke atas Cuba, tetapi juga pengerahan peluru berpandu nuklear Amerika di Itali dan lebih membimbangkan mereka, di Turki.

Peluru-peluru berpandu tersebut dalam jarak yang sangat hampir dari Ukraine dan selatan Rusia, dan ketika itu Amerika memiliki 170 peluru berpandu balistik antara benua (ICBM) di daratan AS yang mampu menyerang di mana sahaja di dalam USSR.

USSR hanya memiliki berpuluh-puluh ICBM sahaja pada ketika itu, malah tidak memiliki kemampuan untuk menyerang daratan AS.

Jalan penyelesaian untuk mengimbangan perbezaan dan kemampuan menyerang adalah sangat jelas bagi USSR, iaitu menghantar peluru berpandu yang mereka miliki ke sekutu baharu iaitu Cuba, yang berada cukup hampir untuk menyerang mana-mana bahagian AS, sama seperti AS meletakkan peluru berpandu mereka di Turki.

Masalah yang dihadapi USSR adalah mereka tidak pasti bagaimana AS akan bertindak balas jika mengetahui terdapat peluru berpandu nuklear 145 kilometer dari pantai mereka.

Dengan ini, USSR memulakan penghantaran peluru berpandu tersebut secara rahsia bermula September 1962.

Ini menandakan permulaan kepada pertaruhan paling berbahaya yang pernah dilakukan oleh manusia dengan keseluruhan nasib dunia yang dipertaruhkan.

Dan untuk pertama kali dalam sejarah AS, negara ini berhadapan dengan ancaman kehancuran sepenuhnya oleh kuasa luar.

Bukti fotografi pertama peluru berpandu USSR oleh pesawat perisik Amerika yang terbang di atas Cuba diperoleh pada 14 Oktober dan Presiden AS John F. Kennedy diberitahu tentang perkara ini pada 16 Oktober ketika beliau mengadakan pertemuan untuk membincangkan pilihan tindak balas AS.

Antara pilihan yang ada adalah tidak melakukan apa-apa dan menggunakan diplomasi untuk memaksa US untuk berundur, mengancam Castro dengan pencerobohan, melakukan sekatan di Cuba untuk mengelakkan sebarang penghantaran peluru berpandu baharu, menggunakan serangan udara untuk memusnahkan lokasi peluru berpandu yang diketahui atau menggunakan tentera AS untuk melancarkan pencerobohan skala besar ke Cuba untuk memusnahkan lokasi peluru berpandu dan menggulingkan Castro dan rejimnya.

Ketua Kakitangan Bersama AS sebulat suara dalam menyetujui pilihan pencerobohan tetapi hanya Kennedy sahaja yang tidak setuju.

Pada masa yang sama, AS tidak menyedari bahawa Castro sendiri yakin bahawa AS sedang merancang untuk menceroboh dan mendesak USSR untuk melakukan tembakan nuklear awal terhadap bandar-bandar AS sebagai persediaan.

Sama seperti Kennedy, pemimpin USSR pada ketika itu iaitu Nikita Khrushchev teragak-agak untuk melakukannya.

Kemudian Kennedy membenarkan sekatan Cuba yang terhad pada 22 Oktober yang menghentikan kapal yang disyaki membawa senjata dan Khrushchev mengumumkan bahawa USSR akan mengabaikan sekatan ini.

Dalam surat yang marah kepada Kennedy, Khrushchev menulis, "Pelanggaran kebebasan untuk menggunakan perairan antarabangsa dan ruang udara antarabangsa adalah tindakan pencerobohan yang mendorong manusia menuju jurang perang peluru berpandu nuklear dunia."

Dengan ini, bermulalah enam hari paling tegang dalam Perang Dingin.

Sistem amaran nuklear dinaikkan kepada "DEFCON 2" buat kali pertama dalam sejarah AS, tahap di mana hanya satu langkah sahaja sebelum perang nuklear habis-habisan diisytiharkan.

Juga untuk kali pertama dalam sejarah negara Uncle Sam, pengebom nuklear berada dalam keadaan berjaga-jaga selama 24 jam dengan beberapa daripadanya mengelilingi USSR dan bersedia untuk menjatuhkan nuklear pada notis 15 minit.

145 ICBM AS bersedia untuk dilancarkan dengan beberapa daripadanya disasarkan terus ke Cuba.

Pada 25 Oktober, USSR mula mencabar sekatan AS, malah beberapa kapal mereka berjaya melepasi sekatan itu tanpa disedari.

Keesokan harinya, AS memulakan persiapan penuh untuk menceroboh Cuba, sementara pada hari yang sama Castro terus mendesak USSR melalui telegram untuk melancarkan serangan nuklear pertama ke atas AS.

Dan akhirnya dalam suasana ketegangan yang melampau ini, 27 Oktober tiba untuk menentukan nasib seluruh dunia sehinggalah ke masa kita hidup ketika ini.

Pada tarikh tersebut, sebuah pesawat pengintip yang dipandu oleh Mejar Rudolph Anderson ditembak jatuh oleh peluru berpandu USSR.

Dalam hari yang sama, salah sebuah kapal selam B-59 milik USSR yang melepasi sekatan AS di Cuba beberapa hari sebelumnya telah ditemui oleh pihak AS.

Satu skuad terdiri daripada 11 kapal pemusnah dan sebuah pengangkut pesawat mengejar kapal USSR tersebut, membuatkan ia menyelam ke dalam air.

Untuk memberikan isyarat bahawa mereka mahu kapal selam tersebut timbul semula dan mengenal pasti kapal tersebut sebagai sebahagian daripada sekatan, salah sebuah kapal pemusnah AS melakukan serangan "depth charge" olok-olok terhadap kapal selam B-59 USSR tersebut.

Depth charge adalah senjata perang anti-kapal selam, namun tindakan tersebut tidak akan mengapa-apakan kapal selam USSR kerana ia hanyalah olok-olok, namun perkara ini tidak diketahui oleh mereka yang berada di dalamnya.

Mereka menyangkakan bahawa serangan tersebut adalah serangan sebenar dan oleh kerana mereka telah terputus hubungan dengan Moscow beberapa hari sebelumnya, sebahagian besar daripada mereka menyangkakan bahawa perang telah pun bermula di atas darat.

Kapal selam mereka dilengkapi dengan torpedo T5 dengan kepala peledak 5 kilotan.

Peluru berpandu ini mempunyai kekuatan sepertiga daripada bom yang dijatuhkan ke atas bandar Hiroshima dan ia mungkin akan menghancurkan sebahagian besar skuadron tentera laut AS, membunuh ribuan pelaut AS dan memusnahkan belasan kapal termasuk pengangkut pesawat.

Jika perang telah bermula di atas darat seperti yang mereka percaya dan peluru berpandu telah pun dilancarkan, maka tidak kisah lah jika mereka melancarkan serangan nuklear ke atas kapal-kapal AS yang kelihatan sedang menyerang mereka.

Terdapat tiga pegawai dalam kapal selam tersebut yang perlu bersetuju untuk melancarkan serangan nuklear.

Dua daripadanya iaitu kapten dan pegawai politik membenarkan serangan itu, namun pegawai ketiga iaitu Vasili Arkhipov, enggan melakukannya.

Arkhipov adalah komander seluruh kapal selam USSR dan secara kebetulan dia memilih secara rawak untuk menaiki kapal selam B-59 pada hari tersebut.

Biasanya pelancaran senjata nuklear dalam kapal selam USSR hanya memerlukan kebenaran dua komander berpangkat paling tinggi dalam kapal, iaitu kapten dan pegawai politik.

Akhirnya, mereka mengalah dan oleh kerana mereka memerlukan udara selepas terlalu lama berada di dalam air, kapal selam B-59 USSR tersebut timbul semula dan kembali ke Kesatuan Soviet.

Bayangkan jika Arkhipov berserah kepada tekanan untuk membuat keputusan sama seperti dua lagi pegawai USSR, atau memilih untuk berada dalam kapal selam yang lain, pastinya serangan nuklear dilancarkan oleh USSR terhadap armada tentera laut AS.

(Anak dan cucu Arkhipov, Elena dan Sergei mewakilinya menerima anugerah Future of Life pertama)

Dalam suasana tegang yang semakin memburuk itu, diyakini bahawa AS akan bertindak balas dengan melancarkan serangan nuklear mereka sendiri terhadap Cuba dan mungkin juga ke atas USSR, yang membawa kepada kehancuran seluruh umat manusia yang ada.

Sebagai penghargaan di atas tindakannya dalam peristiwa ini, Arkhipov menerima "Future of Life Award" pertama, yang disampaikan selepas kematiannya kepada keluarganya pada tahun 2017.

Ditawarkan oleh Future of Life Institute, penghargaan ini mengiktiraf langkah-langkah luar biasa, yang sering dilakukan walaupun mempunyai risiko peribadi dan tanpa ganjaran yang jelas, untuk melindungi masa depan kolektif umat manusia.


QAnon : Bagaimana "Fake Account" Berjaya Goncang Amerika Syarikat

Peminat teori konspirasi mempunyai jumlah yang cukup besar di kalangan masyarakat kita, sering menimbulkan topik perbualan yang mendapat reaksi orang ramai.

Ada kumpulan peminat teori-teori ini tergolong daripada mereka yang sekadar seronok hendak membincangkannya dan ada juga yang benar-benar percaya dengan kebenaran teori mereka, walaupun kadangkala jelas hujah mereka tidak berasaskan fakta.

Kita bernasib baik golongan ini tidak menimbulkan banyak isu dalam masyarakat kita.

Di Amerika Syarikat yang ketika ini sedang bergolak ekoran pertukaran Presiden mereka - satu kumpulan berlandaskan teori konspirasi yang dikenali sebagai QAnon sedang bermaharajalela bangkit mempertahankan pegangan mereka.

Berbeza dengan pengikut gerakan teori konspirasi lain yang lebih gemar memfokuskan pegangan mereka kepada satu topik sahaja, penyokong gerakan yang dikenali sebagai QAnon membawa bermacam hujah dalam satu-satu masa.

Tak kiralah apa saja isu kemasyarakatan yang muncul di Amerika Syarikat, pasti akan ada penyokong QAnon tampil menyangkal apa yang berlaku dan mengaitkannya dengan bermacam teori konspirasi yang mereka rasakan benar.

Tujuan gerakan ini hanya satu - bagi menjulang Donald Trump sebagai penyelamat dunia.

Asas pegangan mereka mula popular selepas bermulanya usaha Trump untuk menjawat jawatan Presiden Amerika Syarikat, disebabkan oleh kepercayaan bahawa Trump sebenarnya direkrut oleh jeneral-jeneral tentera untuk memecahkan penguasaan satu kelompok golongan ke atas kerajaan mereka.

Disebarkan oleh netizen-netizen, kepercayaan ini lama-kelamaan mula diambil sebagai kebenaran sehingga mampu menghasilkan manusia yang sanggup melakukan apa saja demi Trump.

Pasti ramai tidak akan mempercayai kisah bagaimana gerakan ini bermula.

Gerakan yang sedang menggoncang Amerika Syarikat ketika ini bermula daripada satu perkongsian yang dilakukan di laman forum popular 4chan.

Sebuah akaun menggunakan nama 'Q Clearance Patriot' atau lebih dikenali sebagai 'Q' di kalangan pengguna 4chan melakukan perkongsian berkenaan beberapa maklumat sulit didakwa diperolehi beliau, kerana statusnya sebagai salah seorang yang diberikan akses tahap 'Q' dalam kerajaan.

Dalam sistem pentadbiran Amerika Syarikat, seseorang yang mempunyai akses Q mampu mengakses kesemua dokumen yang diklasifikasikan sulit serta semua informasi berkaitan sekuriti yang tidak didedahkan bukan saja kepada orang awam, bahkan kepada pegawai-pegawai tertinggi kerajaan sekalipun.

'Q' mendakwa dirinya seorang pegawai kerajaan yang diberikan tanggungjawab untuk mendedahkan beberapa maklumat yang dirasakan perlu, bagi membolehkan orang ramai tahu tentang gerakan Donald Trump sebagai Presiden baru mereka mahu menyelamatkan masyarakat daripada tangan-tangan jahat.

Bagi meyakinkan orang ramai, 'Q' telah memuatnaik beberapa ciapan Twitter yang seolah-olah menunjukkan persamaan antara hujahnya dengan 'kod-kod rahsia' yang ditulis oleh Trump melalui akaun media sosial.

Taktik itu dimanipulasi dengan baik oleh Q bagi meyakinkan usaha sulit mereka ini memerlukan sokongan orang ramai - khasnya mereka yang mahu menyelamatkan Amerika Syarikat daripada tangan-tangan pemimpin yang mengamalkan pedofilia.

Proses pembersihan Amerika Syarikat menurut Q, akan dikepalai Donald Trump bagi menyingkirkan kumpulan yang disifatkan sebagai kultus kabal, kerana mereka ini masih mengamalkan kepercayaan lama yang sangat kuno.

Penyokong QAnon percaya pemimpin-pemimpin tertinggi negara mereka seperti Hillary Clinton, Barack Obama, selebriti seperti Oprah WInfrey dan Tom Hanks, hartawan ternama George Soros termasuklah ramai lagi tokoh - terlibat dalam gerakan kabal ini.

Kumpulan ini mengamalkan kepercayaan kuno yang mirip dengan penyembahan syaitan serta perlu merogol individu bawah umur sebagai pemuas nafsu. Bagi mengekalkan usia mereka, kanak-kanak tadi selepas dirogol akan dibunuh untuk diminum darah mereka.

Pemimpin, ikon dan selebriti ini semuanya dikatakan kurang senang dengan Trump, senantiasa berusaha mahu menjatuhkan beliau kerana Trump adalah individu yang ditakdirkan akan menamatkan gerakan sulit mereka dan membawa kesemua yang terlibat ke muka keadilan.

Bermula di 4chan, 'Q' bijak menyembunyikan pergerakannya berpindah ke beberapa laman forum berbeza. Sehingga kini identiti sebenar 'Q' belum diketahui sama ada semuanya hasil kerja seorang individu ataupun berkumpulan.

Jumlah perkongsian yang telah dilakukan, majoritinya dalam bentuk tulisan yang ditulis dalam kod berdifat samar-samar bagi membolehkan pembaca mentafsirkannya sendiri - dianggarkan sudah mencecah lebih 5,000 semuanya.

Hasil perkongsian Q, mereka mula percaya di bawah pemerintahan Trump akan berlakunya satu perubahan yang digelarkan sebagai 'The Storm', yang akan memulihkan negara mereka serta memacu Amerika Syarikat ke arah lebih baik.

Kekalahan Donald Trump pada pilihanraya presiden mengakibatkan gerakan QAnon menjadi lebih aktif, ekoran daripada usaha mereka untuk terus membenarkan apa yang mereka percayai - enggan menerima jatuhnya Trump daripada kuasa.

Selain itu ramai yang merasa sangat kecewa kerana 'The Storm' yang dijanjikan tidak kunjung tiba, bahkan telah berakhir tanpa ada sebarang perubahan berlaku.

Selepas Trump tewas dalam pilihanraya, penyokongnya mula merancang untuk melakukan tindak balas bagi membolehkan upacara pengisytiharan Joe Biden sebagai Presiden Amerika Syarikat dapat ditangguhkan.

Dengan menggunakan internet, seruan 'Save America' mula digunakan bagi menyatukan perjuangan mereka. Selain gerakan QAnon, kumpulan-kumpulan penyokong lain seperti Proud Boys turut sama terlibat dalam menyusun atur strategi ini.

Insiden 6 Januari 2021 selepas bangunan Capitol yang sepatutnya menjadi lokasi pengumuman perlantikan Presiden baru negara itu, diserang oleh penyokong Trump sebagai tindak balas yang dirancang oleh kumpulan penyokong QAnon bagi mengembalikan Trump ke tampuk kuasa.

Peristiwa itu didakwa bermula selepas ribuan penyokong Trump hadir mendengar ucapan beliau berdekatan White House, menggesa mereka menyelamatkan Amerika Syarikat serta tidak takut untuk bangkit melawan ketidak adilan.

Serangan itu bertukar menjadi tragedi selepas 5 orang terkorban, 4 penyokong Trump dan seorang anggota polis.

Apa yang menakutkan, mereka merancang lebih banyak lagi serangan selepas ini selagi mana keputusan pilihanraya Amerika Syarikat tempohari tidak dipinda.

Sesuatu yang sangat menakutkan berkenaan penyebaran teori konspirasi QAnon ini, adalah kumpulan manusia yang mampu berpegang dengannya.

Klete Keller, perenang Amerika Syarikat yang telah memenangi pingat emas Olimpik dua kali bagi negaranya merupakan antara individu yang ditahan menyerang masuk Bangunan Capitol.

Keller ditahan selepas wajahnya dirakamkan dalam video, lengkap dengan pakaian ala militari.

Keller sanggup menempuh perjalanan sejauh 2,350 km dari rumahnya yang terletak di Colorado Springs ke Washington semata-mata untuk mendengar ucapan Trump dan menjadi peserta rusuhan.

Derrick Evans pula adalah salah seorang wakil kerajaan tempatan West Virginia, menyertai puluhan individu lain penyokong Trump menaiki bas dalam perjalanan sejauh 500 km.

Dia mendokumenkan pengembaraannya ke Washington melalui media sosial setiap masa - termasuklah tindakan dia memecah masuk ke dalam Bangunan Capitol!

Hasil tindakan itu, beliau dikecam kerana melanggar undang-undang, ditangkap dan didakwa atas dua kesalahan. Evans melepaskan jawatan sebagai wakil rakyat pada 9 Januari 2021.

Selain Amerika Syarikat, gerakan QAnon turut sama mula aktif di Perancis, Jerman dan United Kingdom disebabkan oleh pegangan ideologi politik ekstrimis kanan yang serupa.

Banyak pihak mendakwa penyebaran ini berlaku secara meluas disebabkan oleh kebimbangan orang ramai terhadap dakwaan konspirasi berkait Covid-19, jadi orang ramai cuba mencari asas atau jawapan kepada kebimbangan itu.

QAnon dilihat menawarkan penjelasan yang kukuh dan logik bagi mereka.

Kongres Amerika Syarikat berkeras akan tetap meneruskan pengisytiharan Joe Biden sebagai Presiden yang dijadualkan pada 20 Januari 2021.

Namun persoalan selepas ini - walaupun Trump sudah jatuh sekalipun, adakah penyokongnya yang sudah fanatik dan taksub akan terus berdiam diri menerima saja takdir bahawa ramalan 'Q' yang Trump akan menang besar dalam pilihanraya, tidak berlaku?

A QAnon ‘Digital Soldier’ Marches On, Undeterred by Theory’s Unraveling


Ketahui Tempat Paling Senyap Di Dunia Yang Direka Oleh Microsoft

Pernahkah anda tertanya, dimanakah tempat paling sunyi di muka bumi ini?

Di bangunan ibu pejabat syarikat Microsoft di Redmond, Washington atau lebih tepat lagi di bangunan Building 87, terdapat sebuah bilik khas yang telah mendapat pengiktirafan oleh pihak Guinness World Records sebagai kawasan paling senyap di dunia.

Microsoft, sebuah syarikat teknologi terkenal dunia telah membina sebuah bilik khas atau lebih tepat lagi "anechoic chambera" (boleh juga diterjemahkan sebagai ruang tanpa gema). Menurut kajian yang dilakukan di bilik ini, bilik ini mencatatkan purata bacaan bunyi latar yang tidak dapat dibayangkan, serendah -20,35 dBA.

Bilik ini adalah sebuah ruangan yang dilindungi dari sumber kebisingan luaran dan dirancang untuk menyerap pantulan suara sepenuhnya di dalamnya. Dua ujian dilakukan oleh pakar suara bebas profesional dan hasil ujiannya ialah bacaan 20.6 dBA dan -20.1 dBA - angka yang jauh lebih baik daripada rancangan asal Microsoft untuk mendapatkan bacaan -16 dBA.

Microsoft ingin membina tempat yang sangat senyap untuk digunakan sebagai lokasi ujian audio dan peranti mereka. Mereka telah membuktikan bilik khas ini telah memperbaiki rekod -13 dBA yang dirakam di Anechoic Test Chamber di Orfield Laboratories, Minneapolis, Minnesota, Amerika Syarikat yang direkod pada bulan Oktober 2012 .

Ruang yang dibina khas di Building 87 di ibu pejabat Microsoft di Redmond, Washington ini merupakan tempat yang menjadi makmal produk syarikat itu berpusat. Produk seperti komputer riba Surface, Xbox dan Hololens semuanya telah dibangunkan di sini.

Pihak Microsoft memerlukan hampir dua tahun untuk merancang dan membina ruang khas ini. Bahkan untuk mencari bangunan yang sesuai memerlukan ujian hampir lapan bulan untuk mendapatkan lokasi yang betul-betul senyap untuk menempatkan ruang ini.

Untuk mencapai tahap kesunyian yang melampau ini, bilik ini dirancang dengan struktur seperti bawang yang mengasingkannya dari seluruh bangunan dan dunia luar. Ia terbina dari enam lapisan konkrit dan keluli dan tidak bersambung atau bersentuhan dari bangunan di sekitarnya.

Ruang ini terletak di atas susunan 68 spring penyerap getaran. Di dalamnya, lapisan gentian kaca dipasang di lantai, siling dan dinding untuk memecahkan gelombang bunyi sebelum gelombang ini berpeluang untukk dipantulkan kembali ke bilik. Lantai ruang ini sendiri adalah susunan kabel gantung dalam bentuk grid yang menyerap bunyi.

Susunan ruang ini yang berlapis-lapis dengan ruang lain - setiap dinding mempunyai ketebalan sekurang-kurangnya 12 inci - membantu mengurangkan bunyi sehingga 110 dBA. Sekiranya terdapat sebuah jet yang melintas di kawasan bangunan ini, anda hanya akan mendengar bunyinya seakan-akan bisikan halus sahaja sekiranya duduk dalam ruangan khas ini.

Sistem insulasi khas yang dicipta dan digunakan pada ruangan khas ni adalah kunci segalanya. Ruangan khas berbentuk kiub ini berukuran 21 kaki (6.36m) di setiap arah. Kesemua permukaannya dilapisi dengan foam penyerap bunyi, membantu mengelakkan sebarang gema melantun dari dinding daripada sebarang bunyi yang dihasilkan di dalamnya.

Untuk membayangkan betapa senyapnya bilik ini, kita boleh membuat perbandingan dengan bunyi biasa yang kita dengar. Sebagai contoh, bisikan manusia akan menghasilkan bunyi sekitar 30 desibel sementara suara seseorang bernafas biasanya hanya 10 desibel.

Nilai 10 desibel ini hampir mencapai had yang mungkin boleh dicapai tanpa mewujudkan keadaan vakum - bunyi yang dihasilkan oleh molekul udara bertembung satu sama lain pada suhu bilik dianggarkan sekitar -24 desibel. Batas pendengaran manusia dianggap sekitar 0 desibel. Walaupun hanya kerana telinga kita tidak dapat mengesan bunyi ini, itu tidak bererti ianya tidak menghasilklkan bunyi.

Kerana tahap bunyi persekitaran di bilik ini sangat rendah, individu di dalam ruang ini dapat mendengar bunyi fisiologi yang tidak akan mereka dengar di tempat lain seperti bunyi ketika memusingkan kepala atau bunyi darah mengalir di telinga mereka. Nafas anda sendiri akan kedengaran agak kuat.

Anda akan berfikir bahawa tempat yang begitu tenang dan sunyi ini pastinya akan diminat ramai dan menghasilkan pengalaman yang menenangkan. Tetapi bagi mereka yang pernah menghabiskan masa di sana, ini jauh daripada "ketenangan" yang diimpikan. Kebanyakan individu akan mendapati pengalaman yang sangat tidak selesa.

Sebilangan orang hanya mampu berada dalam bilik ini hanya dalam beberap saat. Kebanyakan mengatakan bahawa mereka tidak boleh berada di sana dalam tempoh lama kerana mereka dengan jelas dapat mendengar orang bernafas di seberang bilik dan mendengar bunyi yang dihasilkan perut mereka. Sebilangan kecil individu merasa pening.

Hanya segelinntir individu yang merasakan ruang ini menenangkan. Menurut rekod, sangat jarang seseorang individu mampu berada sehingga 45 minit di dalam ini. Hanya seorang individu yang mampu bertahan selama sejam dalam bilik ini, itupun dilakukan untuk program amal mengumpul dana.

Berada lama dalam bilik ini mampu membuatkan seseorang individu itu gila. Bayangkan setiap kali anda menelan air liur, bunyinya sangat kuat. Setiap hela nafas, gerak-geri tubuh akan kedengaran jelas di telinga. Berada berseorangan dalam bilik ini sudah pastinya satu pengalaman yang mampu membuatkan anda berdebar-debar.


Mengapa Malaysia Tidak Cetak Wang Kertas Sendiri?

Pada tahun 2018, kerajaan Liberia mengumumkan bahawa ia kerugian RM420 juta.

Apa yang mengejutkan adalah ini bukanlah berlaku disebabkan oleh pelaburan yang teruk atau penipuan perakaunan, tetapi kerugian tersebut melibatkan kehilangan wang tunai.

Wang kertas berkenaan telah dipesan oleh bank pusat Liberia dari luar negara namun hilang setelah melepasi pelabuhan dan lapangan terbang utama negara.

Sementara itu, pada tahun yang sama, kerajaan India meluahkan kemarahan di media sosial mengenai pencetakan wang.

Satu laporan oleh South China Morning Post mendakwa bahawa syarikat milik kerajaan China iaitu China Banknote Printing and Minting Corporation telah menerima kontrak untuk mencetak wang kertas rupee India, yang mana telah menimbulkan kebimbangan mengenai keselamatan negara.

Kerajaan India menafikan perkata ini dengan mengatakan bahawa ia "tidak berasas", dan mereka sebenarnya mencetak semua mata wang di empat tempat pencetakan berkeselamatan tinggi.

Namun, kedua-dua kes ini telah menimbulkan persoalan penting iaitu sama ada kita perlu berhati-hati tentang di mana wang kertas negara dicetak.

Sesetengah negara seperti India menghasilkan semua wang tunai mereka di tanah air sendiri dan Amerika Syarikat diwajibkan dari segi undang-undang untuk mencetak wang kertasnya di wilayahnya sahaja.

Namun bagi kebanyakan negara, mencetak wang kertas di luar negara adalah satu amalan biasa dan bagi negara lain seperti Liberia, ia tidak mempunyai kilang pencetakan wang kertas sendiri.

Ketika ini terdapat sejumlah syarikat yang sangat khusus menghasilkan wang untuk sebahagian besar mata wang dunia.

Pengeluar wang kertas terbesar kebanyakannya terdapat di Eropah dan Amerika Utara.

Syarikat British iaitu De La Rue, yang kehilangan kontrak untuk mencetak pasport UK biru baharu pada tahun 2018, adalah syarikat pembuatan wang kertas terbesar di dunia.

De La Rue menganggarkan pasaran cetak komersial merangkumi 11% daripada semua wang kertas yang dihasilkan.

Ia menghasilkan wang tunai untuk sekitar 140 bank pusat dan setiap minggu, ia menghasilkan sejumlah wang kertas yang cukup untuk mencapai ketinggian Gunung Everest sebanyak dua kali.

Pesaingnya iaitu Giesecke & Devrient dari Jerman, menghasilkan wang kertas untuk kira-kira 100 bank pusat, sementara syarikat pencetakan wang kertas Kanada, Amerika Syarikat dan Sweden juga sangat berpengaruh.

Walaupun ia merupakan sebuah perniagaan besar, pencetakan wang juga merupakan perniagaan yang sangat rahsia.

BBC telah menghubungi beberapa pengeluar wang kertas namun semuanya enggan mendedahkan dengan tepat tentang bank pusat mana yang menggunakan khidmat mereka.

Ini dapat difahami memandangkan kemarahan oleh kerajaan India, yang mana menunjukkan sensitiviti tentang di mana lokasi wang kertas mereka dicetak.

Malaysia adalah antara salah sebuah negara yang tidak mencetak wang kertas sendiri dan menggunakan khidmat luaran.

Jawapan mudah kepada soalan ini adalah mencetak wang kertas sendiri adalah sangat mahal dan sukar untuk dilakukan.

Malah, syarikat yang terlibat dalam pencetakan wang kertas telah wujud selama beratus-ratus tahun dan mempunyai teknologi pakar serta mengembangkan kredibiliti keselamatan.

De La Rue mula menghasilkan wang kertas pada tahun 1860, pertamanya untuk Mauritius dan kemudiannya untuk yang lain. Syarikat ini juga menghasilkan wang kertas polimer £5 dan £10 baharu untuk Bank of England.

Bagi negara-negara yang lebih kecil, adalah tidak berbaloi untuk mereka membeli mesin mencetak yang sangat mahal hanya untuk mencetak sejumlah kecil wang kertas.

Malah, mereka perlu mengikuti kemajuan teknologi yang sangat pesat bagi mencegah pemalsuan wang.

Sebuah pencetak wang kertas biasanya menghasilkan di antara 1 hingga 1.4 bilion helai wang kertas setiap tahun, jadi jika sesebuah bank pusat menghasilkan wang kertas kurang dari itu, ia tidak berbaloi dari segi kewangan.

Sebagai perbandingan, Amerika Syarikat mencetak sekitar 7 bilion wang kertas setiap tahun.

Kos yang tinggi ini membuatkan pencetakan wang menggunakan khidmat luaran adalah sesuatu yang lebih menguntungkan dan munasabah.

Wang kertas bagi negara pasifik yang sangat kecil iaitu Pulau Solomon yang mempunyai populasi 600,000, direka dan dicetak oleh De La Rue.

Negara-negara lain yang menjadi pelanggan syarikat ini termasuklah Macedonia dan Botswana dan juga Malaysia.

Banyak kebimbangan di India didasarkan pada masalah keamanan nasional, lebih-lebih lagi ketika negara ini sedang terlibat dalam perbalahan perbatasan dengan China.

Namun adakah kebimbangan terhadap khidmat luaran ke atas wang kertas ini adalah sesuatu yang perlu difikirkan?

Satu contoh yang sangat jelas adalah di Libya pada tahun 2011.

Kerajaan UK menahan sekitar 1,.86 bilion dinar (RM5.095 bilion) wang kertas Libya, yang mana RM768 juta dicetak oleh De La Rue, menyebabkan kekurangan wang kertas pada saat-saat terakhir kekuasaan Muammar Gaddafi.

Oleh itu, dalam situasi tertentu, pemerintah asing dapat menahan wang tunai sesebuah negara namun ini jarang berlaku.

Insiden dialami Libya ini mengejutkan pakar industri wang kertas tetapi tidak banyak mempengaruhi pengeluaran wang kertas dari luar.

Secara teorinya, sesebuah negara boleh terjejas melalui khidmat luaran ini jika pengeluar mencetak wang kertas lebih daripada apa yang diminta tanpa izin bank pusat dan ini boleh membuatkan ekonomi mengalami lambakan wang kertas.

Ini sekaligus boleh memberikan kesan buruk kepada ekonomi seperti inflasi. Juga terdapat risiko di mana kuasa luar yang mencetak wang kertas mengetahui ciri-ciri keselamatan bagi wang kertas tertentu, memungkinkan penghasilan wang palsu.

Walau bagaimanapun, tidak ada bukti yang dapat menunjukkan bahawa salah satu daripada contoh ini sedang berlaku.

Terdapat masalah berkaitan dengan kepercayaan di negara-negara dengan tahap rasuah yang tinggi mencetak mata wang mereka sendiri.

Namun, memandangkan kebanyakan mata wang masih dicetak oleh negara sendiri, jadi kemungkinan masalah ini tidaklah begitu besar.

Sehingga kini, tiada badan antarabangsa bagi mengawal selia pengeluaran wang.

Bank Negara Malaysia mula mengeluarkan wang kertas Malaysia pada Jun 1967.

Sehingga kini, Bank Negara Malaysia (BNM) telah menggunakan khidmat pelbagai syarikat pencetak dalam pencetakan wang kertas.

Kebanyakan daripada wang kertas Malaysia dalam siri awalnya dicetak oleh Bradbury Wilkinson & Co dan Thomas De Lar Rue, kedua-duanya merupakan syarikat United Kingdom.

Kemudian, wang kertas Malaysia juga dicetak oleh beberapa pencetak lain termasuklah BA Banknote (Kanada), United States Banknote (Amerika Syarikat), Canadian Banknote (Kanada), Francois Charles Oberthur (Perancis), Giesecke & Devrient (Jerman) dan Harrison & Son (United Kingdom).

Jika anda perasan, terdapat cetakan perkataan yang sangat kecil di bahagian paling bawah bahagian belakang Siri 1 dan 2 wang kertas Malaysia.

(Wang kertas RM1 yang dicetak oleh Thomas De La Rue. Kredit gambar: Malaysian Banknotes)

Cetakan perkataan tersebut adalah maklumat yang memberitahu kita di mana wang kertas ini dicetak atau teknologi asing yang kita percaya.

Mereka adalah syarikat pencetak yang diberi kuasa yang bertanggungjawab untuk mencetak wang kertas bagi pihak Bank Negara Malaysia.

Namun begitu, ciri-ciri ini tidak lagi terdapat pada wang kertas Malaysia siri ke-3 dan ke-4.

Bagi wang polimer terbaharu Malaysia, ia dicetak oleh syarikat Australia iaitu Note Printing Australia (NPA).

Banyak lagi negara di dunia yang menggunakan teknologi Australia dari segi pencetakan wang kertas polimer.

Organisasi inilah yang mula mencetak wang kertas untuk warga Australia dan kemudian memperkenalkan teknologi wang kertas polimer pada tahun 1998 setelah diperbadankan pada yang sama.


Kisah Lelaki Bersembunyi Dalam Airport Elak Covid-19

Negara kita pernah dikejutkan oleh kisah Hassan Al Kontar, warga Syria yang terpaksa menetap di Lapangan Terbang Antarabangsa Kuala Lumpur daripada 7 Mac sehinggalah 1 Oktober 2018.

Hassan pernah tersangkut di beberapa negara disebabkan oleh ketiadaan dokumen perjalanan sah, ekoran bermulanya perang di Syria pada 2011 yang akhirnya membawa dia ke Malaysia. Dia terpaksa tinggal di KLIA selepas kemasukannya dinafikan dan tiada negara mahu menerimanya, sebelum kerajaan Kanada memberikan beliau kerakyatan.

Kisah terbaru yang berlaku di Lapangan Terbang Chicago, Amerika Syarikat pula agak berbeza jalan ceritanya. Seorang lelaki bernama Aditya Singh memilih untuk hidup di di situ, disebabkan oleh rasa bimbangnya terhadap serangan Covid.

Kami tidak tahu kenapa dia rasa lapangan terbang lebih selamat.

Apa yang berlaku kepada pemuda berusia 33 tahun ini baru saja dilaporkan media pada 16 Januari 2021, selepas Aditya berjaya ditangkap pada awal pagi hari tersebut.

Siasatan terhadap beliau menemui satu maklumat yang mengejutkan semua pihak - dia rupa-rupanya sudah menginap di situ selama lebih 3 bulan, bermula pada tanggal 19 Oktober 2020.

Aditya tiba di Chicago dalam satu penerbangan dari situ dari California, lokasi di mana dia menetap.

Ekoran laporan yang diterimanya berkaitan ancaman Covid-19, Aditya memilih untuk terus tinggal dalam lapangan terbang tersebut kerana merasakan lokasi itu selamat baginya.

Apatah lagi untuk beberapa bulan kebelakangan ini, jumlah penumpang yang ada jauh lebih rendah berbanding biasa.

Seorang pemegang kelulusan peringkat sarjana dalam bidang hospitaliti, Aditya hidup di situ dengan mencuri secara kecil-kecilan selain berjaya mendapatkan bantuan daripada penumpang-penumpang yang hadir.

Dia mengaku pernah beberapa kali menerima makanan hasil sedekah orang ramai bagi mengalas perut.

Pergerakan beliau dalam lapangan terbang pula dipermudahkan, selepas Aditya menemui salah satu kad akses milik pengurus operasi lapangan terbang yang dilaporkan hilang sejak 26 Oktober.

Pada awal pagi 16 Januari 2021, dua orang pegawai United Airlines yang bertugas mengesyaki ada sesuatu yang aneh tentang seorang lelaki yang mundar-mandir.

Aditya diminta menunjukkan dokumen pengenalan diri, menayangkan kad pekerja pengurus yang hilang sejak Oktober menyebabkan dua pegawai tersebut terus menghubungi pihak berkuasa.

Siasatan ke atas beliau tidak menemui sebarang rekod jenayah lampau, sedang menganggur serta tiada motif jelas kenapa dia memilih lapangan terbang Chicago.

Apa yang sangat membimbangkan pihak mahkamah dalam perbicaraan kes Aditya, bukanlah kelakuan aneh beliau tetapi kenapa pihak keselamatan lapangan terbang boleh terlepas pandang apa yang berlaku - sehinggakan dia dapat hidup di situ untuk satu tempoh yang sangat panjang.

Atas kesalahannya menjadikan lapangan terbang sebagai rumah selama 3 bulan, memecah masuk ke kawasan larangan, menyamar dan mencuri di bawah nilai $500, Aditya kini sedang menjalani perbicaraan dan dibebaskan dengan ikat jamin $1,000.

Dia tidak lagi dibenarkan masuk ke lapangan terbang tersebut. Kami harap dia tidak cuba-cuba hadir ke Malaysia pula.

Man lived inside O’Hare for 3 months before detection, prosecutors say


7 Fakta Mengejutkan Mengenai Budaya Kerja di Tesla

Tesla adalah syarikat pembuat kenderaan paling berharga di dunia. Perkara ini sesuatu yang luar biasa memandangkan ia ditubuhkan pada tahun 2003 dan melancarkan kereta pertamanya hanya pada tahun 2008. Sementara itu, pesaingnya seperti General Motors Company, Daimler AG dan Toyota pula telah menjalankan perniagaan selama beberapa dekad.

Walau bagaimanapun, Tesla bukanlah pembuat kereta tradisional. Ia benar-benar mencipta produknya yang unik dan sendiri, yang meletakkannya di suatu tempat di antara syarikat pembuat kereta dan syarikat teknologi. Ini menjadikannya menarik bagi pencari kerja yang ingin menjadi sebahagian daripada sesuatu yang baru dan unik.

Namun, sama seperti Amazon yang melayan pekerja mereka dengan teruk, budaya kerja di Tesla juga tidaklah seindah yang disangka. Walaupun sesuatu tindakan itu mungkin diambil untuk kepentingan dan keuntungan syarikat, sesetengahnya jelas menindass pekerja.

Anda mungkin menyangka bekerja di syarikat hebat seperti Tesla akan menjanjikan pendapatan yang lumayan. Adakah Tesla adalah syarikat pembuat kereta atau syarikat teknologi? Jawapan kepada persoalan ini sangat penting terutama ketika kita ingin membandingkan gaji pekerja Tesla dengan pekerjaan serupa di syarikat lain.

Isu gaji rendah telah menjadi masalah berulang di Tesla. Pada tahun 2018, gaji rata-rata pekerja Tesla adalah $ 56,163 setahun. Ini termasuk gaji pokok, bonus dan stok. Sebagai perbandingan, pekerja Ford memperoleh $ 64,316 sementara pekerja General Motors memperoleh $ 77,849.

Realiti gaji rendah Tesla menjadi lebih jelas apabila kita membandingkannya dengan syarikat gergasi teknologi lain seperti Facebook dan Alphabet. Facebook mempunyai gaji median $ 228,651 sementara Alphabet mempunyai gaji median $ 246,804. Namun, ramai pekerja Tesla mengatakan bahawa mereka tidak kisah dengan gaji rendah. Mereka bekerja di Tesla kerana persekitaran yang mencabar dan bukannya wang.

Pada 26 November 2018, Elon Musk menulis ciapan "Terdapat tempat lain yang lebih mudah untuk bekerja, tetapi tidak ada yang dapat mengubah budaya kerja 40 jam seminggu". Beliau kemudian mengirim ciapan susulan yang mengatakan, "Tetapi jika anda menyukai apa yang anda lakukan, anda tidak akan merasa seperti sedang bekerja".

Kenyataan ini mempunyai implikasi besar yang hanya difahami oleh pekerja Tesla. Dalam satu aspek, ini bermaksud Elon Musk mengharapkan pekerja Tesla bekerja lebih masa setiap hari. Mungkin inilah sebabnya mengapa gaji di Tesla boleh dianggap rendah berbanding pesaing mereka.

Di luar negara, kesatuan pekerja adalah satu organisasi yang kuat menuntut hak-hak pekerja. Walau bagaimanapun, tidak di Tesla. Pekerja Tesla dilarang membentuk atau bergabung dalam kesatuan pekerja. Walaupun ini bukan dasar rasmi Tesla rasmi, beberapa kenyataan Elon Musk mendedahkan perkara ini.

Sebagai contoh, pada 21 Mei 2018, Elon Musk mengirim ciapan yang menunjukkan pekerja yang membentuk atau menyertai kesatuan pekerja akan kehilangan stok saham mereka - "Pekerja boleh melakukan undian jika mereka mahu. Tetapi mengapa perlu bayar yuran kesatuan & melepaskan stok saham tanpa sebab?"

Tesla terkenal kerana memecat pekerjanya tanpa amaran. Anda mungkin bekerja keras satu ketika dan akan diberitahu bahawa perkhidmatan anda tidak lagi diperlukan pada keesokan harinya. Biasanya tidak ada petunjuk bahawa anda akan diberhentikan atau orang lain dalam pasukan anda diberhentikan.

Banyak pemberhentian yang biasanya bermula dari mesyuarat dan persidangan. Seorang bekas jurujual di bahagian tenaga Tesla mengatakan bahawa dia menerima e-mel pada pukul 1 pagi, meminta dia dan pasukannya menghadiri persidangan video pada hari itu. Dia adalah antara 250 orang yang dipecat dalam pertemuan itu.

Pemberhentian itu dibuat tanpa pilih kasih kerana dilakukan kepada semua orang,  termasuk mereka yang memenuhi kuota penjualan mereka.

Waktu kerja Tesla yang panjang, shif hujung minggu, kewajiban kerja lebih masa dan tarikh akhir kerja perlu disiapkan yang ketat membuat pekerjanya tertekan. Beratus-ratus mengalami sawan, sakit dada dan sesak nafas semasa bekerja. Ada juga yang pengsan dan menghentak kepala di lantai dengan kuat sehingga akhirnya mereka mengalami luka.

Pada tahun 2017, ambulans kadang-kadang memasuki kilang Tesla untuk mengangkut pekerja yang cedera ke hospital. Namun, pengurus Tesla (yang sering mengalami tekanan) tidak pernah menghentikan kerja-kerja pemasangan kenderaan untuk menguruskan orang yang cedera. Mereka hanya memberitahu pekerja lain untuk terus bekerja sementara orang yang cedera tetap dibiarkan berada di lantai sehinggalah ambulans tiba.

Perasan atau tidak, mesyuarat kebiasaannya terlalu lama dan tidak produktif. Selalunya, informasi yang ingin dikongsi sudah memadai dimaklumkan melalui emel. Elon Musk mengatakan bahawa mesyuarat di Tesla mestilah dalam skala kecil, singkat dan jarang. Menurutnya, mesyuarat yang sempurna hanyi mempunyai antara empat hingga enam orang yang hadir. Ia mungkin lebih besar tetapi hanya bila perlu. Walau bagaimanapun, dalam kes ini, perjumpaan besar haruslah ringkas dan tidak meleret.

Pekerja Tesla dibenarkan keluar dari mesyuarat apabila mereka menyedari kehadiran mereka tidak relevan. Walaupun banyak majikan akan menganggapnya tidak sopan, Elon Musk mengatakan bahawa adalah tidak sopan apabila membuat pekerja menghadiri mesyuarat di mana kehadiran mereka tidak diperlukan.

Tesla meningkatkan standard untuk pekerja yang terlalu banyak bekeja. Tempoh kerja shif di Tesla berlangsung antara 12 dan 16 jam. Ini berlangsung sepanjang minggu dan kadang-kala, hujung minggu terutamanya semasa tarikh akhir pengeluaran yang ketat. Ini menyebabkan ramai pekerja Tesla sangat letih pada akhir kerja shif mereka sehingga mereka hanya menatap ruang kosong seolah-olah mereka adalah zombi.

Jadi bagaimana Tesla memastikan pekerja terjaga (dan mengubahnya menjadi zombi) pada waktu kerja yang panjang? Ia melakukannya dengan memberi mereka tin minuman tenaga Red Bull secara percuma. Mereka memberinya agar pekerja sentiasa berjaga dan bertenaga. Pengambilan minuman bertenaga seperti ini untuk jangka masa panjang adalah tidak bagus dan memudaratkan kesihatan kerana ianya memberi tenaga tambahan untuk memaksa pekerja bekerja lebih daripada kemampuan sebenar mereka.


Kisah Filem Kultus Bollywood Popularkan Dewi Santoshi

Pengaruh filem Bollywood kepada industri hiburan dunia tidak dapat kita nafikan. Apatah lagi di Malaysia di mana filem-filem Bollywood diterima baik bukan saja oleh masyarakat berbangsa India, bahkan turut sama diminati masyarakat lain.

Pada tahun 1975 lebih kurang 45 tahun yang lalu, sebuah filem berjudul 'Jay Santoshi Maa' diterbitkan di India. Dirakamkan dengan bajet rendah, pada awalnya filem diramalkan akan kurang mendapat sambutan. Namun buah mulut orang ramai mempromosikan filem tersebut menyebabkan sambutan terhadapnya jadi luar biasa.

Filem itu akhirnya diangkat menjadi antara filem paling laku dalam industri Bollywood tahun tersebut dan meninggalkan satu kesan yang cukup nyata - memperkenalkan kepada khalayak ramai Dewi terbaru ajaran Hindu di serata India yang tidak diketahui dari mana asal-usulnya.

Legenda penganut agama Hindu menceritakan bagaimana dua anak kepada Dewa Ganesh teringin memiliki seorang adik untuk bermain dengan mereka.

Dewa Ganesh memakbulkan permintaan itu lalu menggunakan kuasanya, menghasilkan cahaya yang akhirnya membentuk seorang kanak-kanak perempuan. Kanak-kanak itu dinamakan sebagai Santoshi disebabkan oleh sifatnya yang pemurah dan tidak suka meminta-minta balasan.

Walaupun ada hikayat tentangnya, perdebatan berkenaan kesahihan Dewi Santoshi ini sebagai salah satu Dewi sebenar sering diperdebatkan di India, berikutan ketiadaan bukti dalam kitab agama Hindu yang benar-benar menamakan Dewi ini.

Di kalangan penganut Hindu berselisih pendapat menyifatkan kewujudan Dewi ini hanyalah satu mitos yang akhirnya diambil sebagai kebenaran.

Apa pun perdebatannya, apa yang kita tahu Dewi Santoshi mempunyai jumlah pengikut yang agak kecil di bahagian utara India khasnya oleh wanita - pada mulanya.

Mereka percaya dengan berpuasa setiap hari Jumaat sebanyak 16 kali berturut-turut, permintaan mereka akan dipenuhi Dewi Santoshi. Pada Jumaat terakhir, wanita yang berpuasa akan menyediakan hidangan kepada 8 orang kanak-kanak lelaki. Ritual ini kekal menjadi amalan sehingga kini.

Komuniti kecil penyembah Dewi Santoshi tidak ramai. Sehinggalah filem yang memaparkannya meletup di pawagam.

Nama Dewi Santoshi hanya mula muncul sekitar dekad 1960-an, disebarkan oleh sekumpulan kecil penyembahnya melalui perkongsian serta risalah - tanpa benar-benar ditemui sumber hikayat Dewi ini.

Kepercayaan berkenaan Dewi Santoshi hanya mula tersebar meluas selepas filem Jai Santoshi Maa ditayangkan, meluaskan pengaruh Dewi ini di kalangan masyarakat Hindu; walaupun filem itu sendiri jelas ada menokok tambah penceritaan dalam bermacam aspek khasnya melibatkan kelahiran Dewi Santoshi sendiri.

Disebabkan ledakan popularitinya di kalangan wanita, semakin ramai penganut agama Hindu mula terikut menjadikan amalan berpuasa 16 kali Jumaat sebagai satu ritual, dengan majoriti pengikutnya datang daripada golongan wanita berpendapatan rendah.

Pengikut Dewi Santoshi percaya kepada lima ajaran utama dalam hidup yang sangat berkait dengan haiwan dan serangga;

Lembu perlu diberi makan rumput untuk melindungi bumi, burung yang diberi makan bijirin akan melindungi perniagaan kita, semut diberi gula akan mengurangkan beban hutang, anjing diberi capati akan menjauhkan musuh dan ikan jika diberi makan akan mengembalikan semula harta yang hilang.

Setiap tahun kesemua pengikutnya akan menjalani ritual yang dikenali sebagai Rakhi Pournami meraikan hari kelahiran Dewi Santoshi.

Mereka akan memulakan amalan puasa mereka sempena Rakhi pournami bermula seawal jam 4.30 pagi dengan bacaan ayat pemujaan sehingga tiba waktu tengahari, sambil semuanya terus menahan diri dari makan dan minum.

Disebabkan oleh publisiti yang diberikan selepas filem itu meletup dalam tahun 1975, kajian berkenaan Dewi Santoshi mula dijalankan bagi mengenalpasti dari manakah sumber hikayat ini.

Banyak pihak percaya berbanding dengan Dewa dan Dewi yang disebutkan dalam kitab-kitab utama agama Hindu, Dewi Santoshi merupakan antara dewi yang diangkat pengikutnya sebagai dewi ekoran jasanya kepada komuniti tersebut pada mulanya.

Tetapi sehingga ke hari ini belum ada dokumen atau rekod yang mampu menjelaskan kisah ini dengan lebih jelas, berbanding cerita-cerita yang disampaikan mulut ke mulut oleh pengikutnya.

Ketidak pastian itu bagaimanapun tidak menghalang kepercayaan itu berkembang pesat ke serata India.

Sekitar tahun 1960 dilaporkan hanya terdapat lima buah kuil penyembah Dewi Santoshi wujud di sekitar India, sebelum populariti filem Jai Santoshi Maa memperkembangkan pembukaannya secara mendadak.

Siri televisyen berdasarkan kepada Dewi Santoshi diterbitkan hasil populariti Dewi tersebut di kalangan penonton siti TV Hindi dan sudah masuk musim baru pada tahun 2020.

Manakala filem 'Jai Santoshi Maa' pula terus ditonton di kalangan penyembah Dewi Santoshi setiap tahun, mengekalkan filem tersebut sebagai salah satu filem berstatus filem kultus terawal di India yang masih kekal relevan sehingga ke hari ini.

Disebabkan itulah bagi pengkritik kepercayaan ini, mereka menamakan Dewi Santoshi 'dewi ciptaan budaya popular dunia', yang diiktiraf sebagai sebahagian daripada Dewa-Dewi anutan Hindu hanya disebabkan popularitinya di kalangan wanita.

Kami akhiri artikel ini dengan satu soalan - adakah ada penganut agama Hindu di Malaysia yang berpegang dengan amalan Dewi Santoshi?


Signal vs Telegram: Yang Mana Lebih Bagus?

Bermula tahun 2021, Signal dan Telegram berada di atas carta App Store dan Google Play.

Kedua-dua aplikasi ini menjanjikan lebih privasi berbanding WhatsApp, Facebook Mesengger, dan juga SMS.

Namun, terdapat perbezaan yang ketara di antara kedua-dua aplikasi ini dan dengan itu, iluminasi.com kongsikan perbezaan yang anda perlu tahu tentang Signal dan Telegram.

Kedua-dua aplikasi ini mengiklankan diri mereka sebagai selamat dan privasi.

Signal dan Telegram juga tidak dimiliki oleh syarikat teknologi gergasi, di mana Signal dimiliki oleh organisasi tidak berkeuntungan manakala Telegram dimiliki oleh syarikat berkuntungan.

Seperti kebanyakan aplikasi serupa, Signal dan Telegram adalah aplikasi sembang dengan semua ciri standard, dari pelekat ke pemindahan foto dan fail hinggalah kepada panggilan suara dan video.

Ia tersedia bagi aplikasi iPhone, iPad dan juga Android, serta percuma di mana anda hanya memerlukan nombor telefon untuk menggunakannya.

Kedua-duanya juga menawarkan aplikasi desktop jadi anda boleh bersembang di komputer Windows, Mac atau sistem Linux.

Signal dibina dari awal untuk privasi dan ia telah terbukti.

Semua perbualan dan komunikasi lain dalam Signal adalah disulitkan dari hujung ke hujung antara peranti yang mempunyai Signal.

Syarikat yang bertanggungjawab ke atas Signal iaitu Signal Foundation tidak boleh melihat mesej-mesej anda walaupun jika mahu.

Telegram pula menawarkan pilihan penyulitan hujung ke hujung, di mana anda perlu memulakan sembang rahsia atau "Secret Chat".

Untuk Signal, semuanya adalah rahsia dari mula dan sentiasa dalam mod ini.

Kesemua mesej Telegram disulitkan antara anda dan pelayan Telegram, namun syarikat yang bertanggungjawab ke atas aplikasi ini secara teknikalnya boleh melihat mesej anda dalam pelayan jika mereka mahu, melainkan anda menggunakan mod "Secret Chat".

Juga, dalam Telegram, anda tidak boleh menggunakan mod Secret Chat secara berkumpulan, dan hanya boleh bersembang dalam mod ini di antara dua pengguna sahaja.

Semua perbualan Signal anda hanya disimpan dalam telefon pintar anda secara default, namun perbualan anda dalam Telegram disimpan dalam pelayan Telegram dan boleh disegerakkan (synchronize) antara peranti anda.

Anda masih boleh menggunakan Signal antara beberapa peranti dan menyegerakkan mesej dari satu peranti ke peranti lain, namun apa yang tidak boleh dilakukan adalah log masuk di web dan melihat semua perbualan anda di sana.

Signal adalah aplikasi sumber terbuka sepenuhnya, di mana kedua-dua kod untuk pelanggan Signal dan kod untuk pelayan Signal boleh didapati di GitHub.

Kod bagi aplikasi Telegram adalah sumber terbuka tetapi perisian pelayan Telegram bukan sumber terbuka.

Sesetengah penyelidik keselamatan berpendapat bahawa protokol enkripsi Signal lebih baik dan lebih "kalis peluru" daripada protokol penyulitan Telegram, namun ini adalah satu topik yang sangat rumit dan dipertikaikan.

Seperti yang dinyatakan di atas, Signal dibangunkan oleh Signal Foundation yang merupakan sebuah organisasi tidak berkeuntungan yang diasaskan melalui derma.

Telegram pula dimiliki oleh syarikat berkeuntungan dan mempunyai pelbagai rancangan untuk menjana wang, termasuk tawaran matawang kripto.

Signal juga mempunyai ciri binaan dalaman lain melibatkan privasi, termasuklah kemampuan untuk mengaburkan wajah secara automatik dalam gambar yang anda hantar.

Walaupun sangat jelas bahawa Signal mempunyai kelebihan berkenaan dengan privasi, namun Telegram menawarkan pelbagai ciri kemudahan yang tidak dimiliki oleh Signal.

Dalam Telegram, anda boleh mempunyai sehingga 200,000 orang dalam sembang kumpulan, dan Signal hanya membenarkan sehingga 1,000 orang sahaja.

Malah, terdapat perbezaan ketara dari segi pemindahan fail di mana anda boleh memindahkan sehingga 2 GB dalam Telegram, dan hanya 100 MB untuk Signal.

Telegram juga menawarkan cloud message synchronization, di mana anda boleh masuk ke Telegram di web dan meneruskan perbualan anda.

Telegram membenarkan anda menambahkan bot ke dalam perbualan, namun ini bermakna perbualan anda yang ditambah bot mempunyai penyulitan privasi yang kurang.

Signal tidam mempunyai bot yang boleh berinteraksi dengan perbualan, menawarkan lebih privasi tetapi tidak memberikan pilihan untuk menggunakan bot.

Secara keseluruhan, aplikasi Telegram mempunyai paparan antara muka yang lebih bersinar, lebih banyak pek pelekat yang tersedia, pelekat beranimasi dan imej latar belakang untuk perbualan anda.

Sehingga 11 Januari 2021, Signal masih berusaha untuk menambah pelbagai ciri seperti ini.

Jika anda sangat mementingkan privasi dalam perbualan anda, maka memang tidak syak lagi anda patut pilih Signal, kerana dibina dari awal untuk menjadi se-privasi yang boleh.

Dan sangat jelas mengapa Signal dilihatkan mengatasi Telegram di carta App Store.

Jika ciri-ciri dalam Telegram menarik bagi anda, sebagai contoh, anda inginkan bot, kumpulan sembang yang besar dan memindahkan fail-fail bersaiz besar, maka Telegram adalah pilihan yang sangat tepat.

Sudah tentu perkhidmatan mana yang anda gunakan adalah sangat bergantung kepada yang mana satu digunakan oleh ramai rakan, keluarga, rakan sekerja dan banyak lagi.

Malah, anda mungkin boleh menggunakan kedua-dua aplikasi ini untuk bersembang dengan orang yang berbeza.

Namun di penghujungnya, kedua-dua aplikasi Signal dan Telegram jauh lebih bagus dari segi privasi berbanding Facebook Messenger dan juga Whatsapp.

Kedua-duanya tidak dihubungkan ke Facebook, seperti mana yang dilakukan pada Whatsapp dan Facebook Messenger.


Kehebatan Sistem Anti-Banjir di Jepun

Dimana-mana kota besar seluruh dunia, banjir kilat boleh terjadi sekiranya hujan lebat turun secara tiba-tiba dan pada masa sama sistem pengaliran air sedia ada tidak dapat menampung pertambahan air hujan yang meningkat dengan begitu drastik.

Dalam beberapa dekad yang lalu, Jepan telah mengkaji pembinaan sistem anti-banjir akibat banjir yang sering melanda yang berpunca daripada hujan ribut dan peningkatan air sungai. Namun, pembinaan sistem pertahanan banjir ini adalah rumit kerana perubahan iklim dan pola hujan yang sentiasa berubah.

Permasalah Tokyo dengan banjir sudah berlaku sejak sekian lamanya. Bandar ini terletak di dataran yang dilintasi oleh lima sistem sungai yang deras dan puluhan sungai kecil yang secara semula jadi membesar setiap musim. Pembangunan yang intensif, perindustrian yang pesat dan pengekstrakan air bawah tanah yang tidak efisien menyebabkan beberapa wilayah semakin tenggelam dan memburukkan lagi keadaan.

Di Jepun, curahan hujan yang berukuran lebih dari dua inci sejam telah meningkat sebanyak 30 peratuss sejak tiga dekad yang lalu, menurut Agensi Meteorologi Jepun. Kekerapan hujan melebihi tiga inci sejam telah melonjak 70 peratus.

Agensi ini mengaitkan kenaikan hujan lebat ini dengan pemanasan global, menandakan era baru di negara ini yang sudah termasuk dalam kategori antara negara yang paling kerap hujan di dunia. Paras lautan yang semakin meningkat juga menjadikan wilayah metropolitan Tokyo, tempat tinggal 38 juta orang mempunyai risiko terhadap banjir kilat.

Hujan yang melampau lebat bersama dengan potensi gempa bumi dan tsunami yang membinasakan menjadikan Tokyo dan bandar pelabuhan Yokohama sebagai kawasan metropolitan paling berisiko di dunia menurut kajian 2014 mengenai risiko bencana alam oleh firma insurans Swiss Re.

Di Jepun, atau lebih tepat lagi di bandar Saitama yang terletak di bahagian utara Tokyo, telah dibina sebuah sistem anti-banjiir atau nama rasminya, Metropolitan Area Outer Underground Discharge Channel (MAOUDC) bagi mengatasi masalah banjir kilat di kawasan tersebut yang berlaku saban tahun.

Ia terletak di antara Showa di Tokyo dan Kasukabe di wilayah Saitama, di pinggir kota Tokyo. Pembinaan projek ini bermula pada tahun 1992 dan berjaya disiapkan pada awal tahun 2006. Ini bermakna, ia mengambil masa kira-kira 14 tahun untuk siap sepenuhnya.

Sistem MAOUDC ini terdiri daripada lima silo penahanan konkrit dengan ketinggian 65m dan diameter 32m, dihubungkan oleh terowong sepanjang 6.4km, 50m di bawah permukaan serta tangki air besar dengan ketinggian 25.4 m dengan panjang 177m,  lebar 78m dan dengan 59 tiang besar dihubungkan dengan pam 7810MW (13,000hp) yang dapat mengepam hingga 200 tan air ke Sungai Edo dalam setiap sesaat.

Sistem MAOUDC yang menelan kos $2.2 bilion ini adalah salah satu kejayaan kejuruteraan yang paling mengagumkan di Jepun. Selesai pada tahun 2006 setelah 14 tahun pembinaannya, sistem ini adalah sistem anti-banjir terbesar di dunia dan hasil usaha peningkatan berterusan kerajaan tempatan.

Dibina pada tahun 2006 dengan kos billion ¥230 bilion ($2,2 bilion), kebiasaannya sistem MAOUDC ini beroperasi dengan kaapasiti penuh sekitar tujuh kali setahun. Air berlebihan akibat hujan mengalir masuk secara automatik dan pengendali sistem akan mengepamnya keluar dari tangki utama setelah ianya menghampiri kapasiti penuh.

Namun, sehingga September tahun 2020 sahaja sistem pengurusan anti-banjir ini sudah beroperasi dengan kapasisi penuh lebih daripada 7 kali. Ini bermakna, terdapat peningkatan taburan hujan daripada tahun-tahun sebelumnya.

Kajian rasmi kerajaan mendapati sistem ini sudah menjimatkan ¥148 bilion kos dalam kos pembersihan bencana setakat ini. Maka, walaupun kos pembinaannya menelan belanja yang sangat besar, ianya boleh dianggap pelaburan yang berbaloi kerana dapat mengurangkan lebih banyak kerugian terutamanya daripada aspek kerugian harta benda.

Berdasarkan catatan rekod taburan hujan bertahun-tahun lamanya, pihak berkuasa perancang bandar merancang sistem anti-banjir ini berupaya untuk menampung taburan hujan hingga 50 milimeter per jam, terutama di daerah-daerah pesat penduduk. Tetapi apa yang dianggap taburan hujan normal puluhan tahun yang lalu tidak lagi sama pada masa sekarang.

Sistem anti-banjir Jepun ini dianggap bertaraf dunia dan projek ini dibuat memandangkan negara itu mendapat pelajaran pahit dari beberapa bencana besar setelah Perang Dunia Kedua. Tetapi beberapa pakar dalam pengurusan bencana banjir mengatakan bahawa infrastruktur ini sahaja mungkin tidak tidak cukup pada masa hadapan, terutama dengan perubahan iklim yang semakin sukar dijangka.

Pihak berkuasa Jepun telah meningkatkan upaya dalam beberapa tahun terakhir untuk mengingatkan warga mereka untuk sentiasa bersiap sedia untuk berpindah keluar rumah lebih awal sekiranya diminta berbuat demikian terutamanya ketika musim hujan.

Dan di bandar Osaka yang terletak di bahagian Jepun barat, sistem anti-banjir yang serupa dengan sistem takungan takungan MAOUDC ini sedang dibina dengan kos ¥366 bilion ($3.5 bilion). Pembinaannya dijadualkan selesai pada tahun 2044.


10 Penyelidik Dan Pengeluar Vaksin COVID-19

COVID-19, yang pertama kali dikesan pada Disember 2019 di Wuhan, China, kini telah menjangkiti 94.7 juta orang di seluruh dunia dan membunuh 2,025,746 nyawa (sehingga 16/1/2021).

Ketika ini, syarikat pembuat ubat yang telah lama beroperasi dan syarikat baharu mula mengorak langkah dengan rancangan membangunkan vaksin yang mensasarkan jangkitan yang disebabkan oleh novel coronavirus.

Penghasilan vaksin adalah antara salah satu cara utama bagi membendung penyakit berjangkit dan kini sedang diuji di sebahagian kawasan di dunia.

Pada 11 Februari 2020, Johnson & Johnson (J&J) mengumumkan bahawa mereka sedang bekerja sama dengan Lembaga Penyelidikan dan Pembangunan Lanjutan Bioperubatan (BARDA) untuk menguji calon vaksinnya, dengan setiap pihak memberikan RM4 bilion untuk penyelidikan dan pengembangan, dan organisasi kesihatan awam ini membiayai percubaan Tahap 1.

"Kami juga dalam perbincangan dengan rakan kongsi lain, bahawa jika kami memiliki calon vaksin yang berpotensi, kami mensasarkannya untuk boleh diakses di China dan bahagian dunia lain," kata Dr. Paul Stoffels, ketua pegawai ilmiah J&J.

Pada 13 Mac 2020, J&J berkata bahawa ia memulakan ujian pra-klinikal pada beberapa calon dalam kerjasama dengan Pusat Perubatan Beth Israel Deaconess di Boston, dan pada 30 Mac ia telah mengenal pasti calon vaksin utama.

Matlamat syarikat ini adalah untuk meletakkan calon vaksin utamanya dalam percubaan klinikal Tahap 1 pada bulan September dan ia mungkin mempunyai dos penyelidikan vaksin yang tersedia pada awal 2021 untuk kegunaan kecemasan.

Altimmune Inc berkata pada 30 Mac 2020 bahawa ia bekerjasama dengan University of Alabama di Birmingham untuk mengembangkan vaksin COVID-19 intranasal dengan dos tunggal.

Mereka mengatakan mereka merancang untuk menguji calon vaksin dalam percubaan Tahap 1 pada suku ketiga 2020. Syarikat pra-klinikal ini juga sedang mengembangkan vaksin untuk penyakit lain termasuklah antraks dan selesema.

Pada 17 Mac 2020, Pfizer Inc mengumumkan bahawa ia akan membantu mengembangkan dan mengedarkan calon vaksin COVID-19 BioNTech, namun perjanjian itu tidak termasuk China.

360 pesakit dalam percubaan di A.S. telah mula menerima dos pertama dari empat calon vaksin yang termasuk dalam kajian pada 5 Mei.

Dosis bagi 200 peserta dalam percubaan Jerman bermula pada 23 April.

Sebagai sebahagian daripada perjanjian itu, Pfizer akan membayar pendahuluan $185 juta (RM746 juta), dengan bayaran tambahan pada masa depan sehingga RM2.27 bilion.

BioNTech juga sedang menguji vaksin ini dengan kerjasama Shanghai Fosun Pharmaceutical Group Co. Ltd. di China.

Inovio Pharmaceuticals Inc sedang menguji calon vaksinnya dalam percubaan klinikal Tahap 1 di dua kawasan di AS iaitu Perelman School of Medicine di University of Pennsylvania dan Pusat Penyelidikan Farmasi di Kansas City, Missouri.

Inovio membangunkan imunoterapi dan vaksin tetapi belum mempunyai produk yang diluluskan untuk rawatan.

Untuk INO-4800, ujian praklinikal dilakukan antara 23 Januari dan 29 Februari 2020.

Syarikat ini memulakan percubaan klinikal di AS dengan sehingga 40 peserta pada bulan April, yang memberi pesakit pertama pada 6 April.

Inovio mengatakan ia menjangkakan mempunyai 1 juta dos vaksin yang siap untuk ujian klinikal tambahan atau penggunaan kecemasan pada akhir tahun 2020.

Pada 12 Mac, Inovio mengumumkan menerima geran $5 juta dari Yayasan Bill & Melinda Gates untuk menguji alat untuk calon vaksinnya.

GlaxoSmithKline (GSK) adalah satu lagi pembuat vaksin terkemuka, yang telah menghasilkan vaksin untuk papillomavirus manusia (HPV) dan selesema musiman, serta banyak lagi.

GSK telah mengumumkan satu siri kerjasama yang luas ketika pandemik COVID-19 melanda, yang paling utama adalah perjanjian dengan Sanofi untuk bersama-sama mengembangkan calon vaksin.

Sebagai sebahagian daripada perjanjian ini, antigen S-protein COVID-19 Sanofi akan dipasangkan dengan teknologi tambahan GlaxoSmithKline.

GSK jgua berkata bahawa University of Queensland yang dibiayai oleh Gabungan untuk Inovasi Kesediaan Wabak (CEPI) akan memiliki akses kepada teknologi platform pelengkap vaksinnya, yang diyakini dapat memperkuat tindak balas vaksin dan membatasi jumlah vaksin yang diperlukan setiap dos.

Heat Biologics Inc. sebelum ini telah mengumumkan bahawa ia sedang mengembangkan vaksin untuk novel coronavirus dengan University of Miami Miller School of Medicine.

Ia mendedahkan dalam kenyataan kewangan bahawa calon vaksin COVID-19 milik mereka telah dimasukkan dalam "draf landskap" 41 vaksin calon Pertubuhan Kesihatan Sedunia (WHO).

Syarikat itu juga telah bergabung dengan Alliance for Biosecurity, yang dapat menolong mereka "mendapatkan dana kerajaan untuk menyokong pengembangan, pengeluaran, dan pengedaran pesat vaksin COVID-19," menurut penganalisis Maxim Group.

Moderna Inc menerima dana dari CEPI pada Januari 2020 untuk membangunkan vaksin mRNA terhadap COVID-19.

Pada 24 Februari 2020, pihaknya mengatakan telah menghantar kumpulan pertama mRNA-1273 ke Institut Alergi dan Penyakit Berjangkit Negara (NIAID) untuk percubaan klinikal Tahap 1 di A.S.

Pesakit pertama dalam percubaan Tahap 1 menerima dos calon vaksin pada 16 Mac 2020. Kajian ini diharapkan dapat mendaftarkan 45 pesakit dewasa yang sihat, antara usia 18 dan 55 tahun, dalam percubaan klinikal Tahap I label terbuka untuk uji mRNA-1273 sebagai vaksin untuk COVID-19.

Pada pertengahan April 2020, Moderna menerima RM1.95 bilion dari dana BARDA untuk menyokong program pembangunan vaksinnya.

Novavax Inc., sebuah syarikat bioteknologi praklinikal, mengumumkan pada 26 Februari 2020 bahawa ia mempunyai beberapa calon vaksin dalam kajian praklinikal haiwan.

Menjelang 8 April 2020, syarikat itu mengatakan telah mengenal pasti calon vaksin COVID-19, dan ia merancang untuk memulakan kajian klinikal Tahap I pada pertengahan Mei.

Fasa pertama kajian terkawal plasebo melibatkan 130 orang dewasa yang sihat dan data pusingan pertama dari kajian itu diperoleh pada Julai 2020.

Syarikat ini menerima RM16 juta dari CEPI untuk membangunkan vaksin COVID-19 dan disokong oleh Emergent BioSolutions Inc. dalam pengembangan kontrak dan pembuatan untuk vaksin eksperimen ini.

Bermula pada 18 Februari 2020, Sanofi bekerjasama dengan BARDA untuk menguji calon vaksin pra-klinikal untuk sindrom pernafasan akut yang teruk (SARS) untuk COVID-19 menggunakan platform gabungan semula DNA.

Sanofi mensasarkan untuk memasukkan vaksin ini ke dalam ujian klinikal Tahap 1 antara Mac 2021 dan Ogos 2021.

Ia juga mengumumkan satu projek berasingan dengan Translate Bio untuk mengembangkan vaksin mRNA.

Pembuat ubat Perancis ini mempunyai sejarah yang lama dalam menghasilkan vaksin dalam perniagaan Sanofi Pasteur mereka dan memperoleh calon ini melalui pengambil alihan syarikat Protein Sciences pada tahun 2017 dengan harga RM3 bilion.

Sebelum ini, Sanofi bekerjasama dengan Protein Sciences dalam menghasilkan vaksin selesema.

Vaxart Inc adalah salah satu syarikat pertama yang mengumumkan rancangan untuk mengembangkan vaksin COVID-19, iaitu pada 31 Januari 2020.

Pada Mac 2020, syarikat tahap klinikal ini mengumumkan bahawa Emergent BioSolutions akan membantu mengembangkan dan mengeluarkan calon vaksin oralnya.

"Kami percaya vaksin oral yang diberikan menggunakan tablet yang tahan suhu bilik mungkin menawarkan kelebihan logistik yang sangat besar dalam pelaksanaan kempen vaksinasi yang luas," kata Ketua Pegawai Eksekutif Vaxart Wouter Latour.

Syarikat itu memulakan percubaan klinikal Fasa 1 di A.S. pada separuh kedua tahun 2020 dan pada 31 Mac, ia mempunyai lima calon vaksin COVID-19 untuk ujian pra-klinikal.


Tak Tahu Jarak Radius 10km Ketika PKP? Laman Web Ini Boleh Bantu Anda

Pandemik COVID-19 dilihatkan semakin menggila ketika ini dan antara yang masih terkesan adalah negara kita, Malaysia.

Dengan kes harian yang mencecah 3,000 kes, kerajaan telah mengumumkan Perintah Kawalan Pergerakan buat kali kedua bagi beberapa negeri yang terjejas teruk dalam usaha membendung wabak ini dan cuba melandaikan graf jangkitan.

Bagi negeri yang dilaksanakan PKP iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah, SOP yang dilaksanakan adalah lebih ketat berbanding PKP Bersyarat (PKPB).

Pada 11 Jan 2021, Perdana Menteri Tan Sri Muhyiddin Yassin mengumumkan bahawa PKP 2.0 akan mengenakan sekatan perjalanan termasuk tidak ada pergerakan antara daerah di kawasan yang terjejas.

Beliau juga mengatakan sekatan jalan raya akan dilakukan mulai jam 12 pagi pada 13 Januari dan bagi mereka yang berada di kawasan PKP, pergerakan akan terhad kepada radius 10 kilometer sahaja.

Dan sehingga kini, masih ramai di antara kita yang tidak tahu atau keliru di manakah sebenarnya had pergerakan yang terletak dalam jarak radius 10 kilometer yang dibenarkan.

Untuk memudahkan urusan, sebuah laman sesawang telah dibina dengan memberikan gambaran peta yang berada dalam jarak radius 10 kilometer dari rumah anda bagi membantu orang ramai mematuhi sekatan pergerakan yang diarahkan oleh kerajaan.

Laman ini yang diberi nama 2kmfromhome.com membolehkan pengguna menetapkan radius antara 1 hingga 400 kilometer dan akan mengecilkan carian ke kawasan itu sahaja, tanpa menyimpan maklumat lokasi pengguna.

Nama laman sesawang ini diberikan oleh pengasasnya iaitu Dave Bolger, yang berpangkalan di Wexford, Ireland, kerana pada ketika itu Ireland menetapkan jarak pergerakan yang dibenarkan kepada orang ramai untuk bersenam kepada 2 kilometer.

Walau bagaimanapun, situasi pandemik yang memburuk membuatkan lebih banyak negara mengenakan sekatan pergerakan yang menyebabkan lebih ramai pengguna menggunakan laman ini, dan nama ini kekal 2kmfromhome.com walaupun boleh digunakan untuk radius yang lebih luas.

Jadi, bagi anda yang masih tidak jelas tentang jarak radius 10 kilometer dari kediaman, laman 2kmfromhome.com pastinya memudahkan urusan dan lebih penting, ia dapat mengelakkan anda daripada didenda dengan kompaun maksimum RM1,000.

Namun perlu diingatkan pergerakan dalam radius 10 kilometer ini hanya boleh dilakukan untuk mendapatkan keperluan asas yang dibenarkan sahaja, bukan untuk tujuan lain yang tidak berkenaan.


Kontroversi Keberkesanan Vaksin Covid-19 : Terbukti Efektif atau Sekadar Auta?

Sehingga artikel ini ditulis, semakin banyak negara telah mula menjalankan program vaksinasi peringkat kebangsaan bagi melawan jangkitan Covid-19.

United Kingdom menjadi negara pertama dunia melancarkan program vaksinasi, dengan suntikan pertama vaksin di negara tersebut selamat dibuat kepada Margaret Keenan, seorang warga emas berusia 90 tahun.

Suntikan pertama yang dibuat pada 9 Disember 2020 itu disiarkan secara langsung dalam televisyen sana, menggunakan vaksin keluaran syarikat Pfizer/BioNTech. Selepas itu negara seperti Bahrain, Amerika Syarikat, Jerman, Itali dan Mexico mula mengorak langkah serupa memulakan program mereka.

Bagaimanapun khabar angin yang mengatakan keberkesanan vaksin yang disuntik berada pada tahap rendah mula tersebar, khasnya melibatkan beberapa jenis vaksin tertentu. Benarkah dakwaan ini?

3 negara yang setakat ini paling cemerlang dalam menjalankan program vaksinasi kebangsaan adalah Emiriyah Arab Bersatu (UAE), Bahrain dan juga Israel.

Kesemuanya memiliki beberapa kelebihan yang menyebabkan mereka mampu mendahului negara-negara lain. Saiz populasi yang kecil serta keluasan tanah yang terhad membolehkan pergerakan logistik pergerakan vaksin dipermudahkan.

Apatah lagi sesetengah jenis vaksin memerlukan simpanan jauh di bawah tahap beku sekitar -70 darjah celcius, yang menyukarkan lagi proses.

Ketika artikel ini ditulis, Israel mendahului semua negara lain dari segi jumlah suntikan, mencecah 25.34 orang sudah selamat divaksinasi dalam kadar 100 orang. UAE ditempat kedua dengan 16.84 dan Bahrain pula 6.44.

Ketiga-tiga ini dibantu dengan kecepatan mereka meluluskan vaksin yang sedang dibangunkan, membolehkan bekalan disalurkan kepada 3 negara ini lebih pantas.

Israel misalnya sudah pun memulakan ujian ke atas sistem vaksinasi yang bakal dijalankan sejak awal bulan Disember tahun 2020 bagi membolehkan mereka mengenalpasti apa saja masalah yang bakal timbul.

Ketiga-tiga negara kecil ini mempunyai kemampuan yang mencukupi bagi menjalankan program serta mendapatkan bekalan. Israel mampu mendapatkan vaksin dari ketiga-tiga pengeluar utama vaksin Covid-19 setakat ini, iaitu Pfizer/BioNTech, Moderna dan AstraZeneca.

Sayangnya - bekalan vaksin yang banyak itu tidak disalurkan untuk kegunaan warga Palestin yang tinggal dalam kawalan tentera mereka, sekitar Tebing Barat dan Gaza. Penduduk di situ yang hidup dalam sekatan ekonomi yang dikenakan Israel, masih belum jelas apa nasib mereka berdepan pandemik ini.

Sesuatu yang perlu kita tahu, keberkesanan suntikan vaksin bagi mencegah Covid-19 sangat bergantung kepada jumlah dos yang telah kita terima.

Ini kerana bagi kebanyakan vaksin yang sudah mula digunakan secara besar-besaran, majoritinya memerlukan penerima menerima 2 suntikan, dos pertama dan kedua. Oleh sebab itulah akan wujud kontroversi berkaitan keberkesanan vaksinasi yang telah dijalankan - kerana tahap keberkesanan vaksin itu belum benar-benar lengkap.

Sebagai contoh, vaksin keluaran Pfizer/BioNTech yang juga menjadi pilihan negara kita hanya mempunyai tahap keberkesanan setinggi 52% dalam dos pertama dan hanya akan mula efektif selepas 12 hari suntikan. Dos kedua pula meningkatkan tahap keberkesanannya kepada 95% selepas 7 hari suntikan.

Inilah punca bagaimana wujudnya kekeliruan orang ramai terhadap kadar sebenar keberkesanan vaksin yang bakal kita terima, kerana ramai tersalah anggap satu dos awal sudah memadai untuk melawan jangkitan.

Vaksin keluaran AstraZeneca pula memerlukan masa lebih panjang bagi bertindak, berbanding vaksin keluaran Pfizer/BioNTech, namun memberikan perlindungan lebih baik.

Dalam suntikan dos pertama, kadar keberkesanannya berada pada paras 64.1% dan meningkat kepada 70% selepas tempoh 3 minggu suntikan.

CoronaVac keluaran syarikat SinoVac dari China pula melaporkan kadar keberkesanan yang agak berbeza-beza mengikut laporan negara pengguna. Brazil melaporkan kadar keberkesanan 50.38% dalam ujian di negara mereka, hampir seiring dengan laporan di Indonesia yang mencatatkan kadar 65.3%.

Namun di UAE yang menjadi negara pertama melaporkan tahap keberkesanan vaksin itu, kadarnya tinggi mencecah 86% sementara di Turki pula melaporkan 91.25%.

Disebabkan oleh perbezaan keperluan suntikan mengikut dos, tahap keberkesanan dan tempoh masa diperlukan bagi vaksin mula berkesan - janganlah terkejut pula akan wujud kes-kes kematian melibatkan individu yang baru saja divaksin.

Salah satu kisah yang menimbulkan kebimbangan orang ramai terhadap vaksinasi Covid-19 serta mampu menjadi peluru golongan anti-vaksin, adalah kes kematian melibatkan seorang warga emas berusia 85 tahun di Doncaster, United Kingdom bernama Colin Horseman (gambar atas).

Mendiang Colin merupakan antara individu paling awal menerima suntikan vaksin Covid-19 di United Kingdom, ekoran tahap kesihatannya yang semakin menurun. Beliau menerima suntikan dos vaksinasi Covid-19 pertama pada 16 Disember 2020.

Tahap kesihatan yang bertambah buruk memaksa Colin dibawa ke hospital semula sebelum disahkan dijangkiti virus Covid-19 pada 2 Januari 2021. 4 hari bertarung nyawa, Colin meninggal dunia pada 6 Januari 2021.

Dia dijadualkan menerima suntikan tambahan vaksin pada 4 Januari 2021.

Apa yang penulis cuba sampaikan berdasarkan insiden di atas - jangan terlalu yakin dengan keberkesanan dos pertama yang bakal anda terima, kerana peluang untuk anda masih dijangkiti virus corona penyebab Covid-19 masih tinggi.

Seperti yang kami sudah jelaskan di atas, kadar keberkesanan vaksin amat bergantung kepada jumlah suntikan yang telah anda terima serta tempoh masa untuk vaksin benar-benar memberikan kesan.

Sekiranya ada individu berdekatan anda masih lagi dijangkiti Covid-19 walaupun selepas menerima suntikan vaksin kelak, anda tidak perlu terkejut kerana perkara itu memang boleh berlaku.

Jadi terus amalkan 'norma baru' yang disarankan kepada kita - walaupun anda adalah antara kumpulan terawal penerima vaksin Covid-19 di Malaysia.


Mengapakah Perang Vietnam Merupakan Mimpi Ngeri Bagi Tentera Amerika Syarikat?

Sebagai sebuah negara besar dunia, Amerika Syarikat telah terlibat dengan begitu banyak peperangan - segelintir daripada penglibatan mereka dalam peperangan adalah kerana mahu dilihat sebagai "hero" yang kononnya mahu mengembalikan keamanan dunia.

Realitinya? Mereka mungkin mempunyai muslihat tersendiri. Dalam banyak-banyak peperangan yang disertai oleh pihak tentera Amerika Syarikat, salah satu yang banyak diperkatakan adalah mengenai penglibatan dan kekalahan teruk mereka dalam Perang Vietnam.

Malah, boleh dikatakan bahawa Perang Vietnam merupakan mimpi ngeri bagi pihak Amerika Syarikat. Setiap veteran tentera yang pernah menyertai Perang Vietnam pastinya mempunyai pengalaman pahit mereka yang pastinya sukar untuk dilupakan.

Persoalannya, apakah yang terjadi di Vietnam? Bagaimana pasukan tentera Amerika Syarikat yang mempunyai begitu besar kekuatan tentera boleh tewas?

Perang Vietnam juga dikenali sebagai Perang Indochina Kedua dan di Vietnam, ia dikenali sebagai Perang Menentang Amerika atau hanya Perang Amerika. Perang ini merupakan konflik di Vietnam, Laos, dan Kemboja dan berlangsung selama lebih 19 tahun daripada 1 November 1955 hingga kejatuhan Saigon pada 30 April 1975.

Ia adalah peperangan kedua dari Perang Indochina dan secara rasmi merupakan perseteruan antara Vietnam Utara dan Vietnam Selatan. Vietnam Utara disokong oleh Kesatuan Soviet, China dan sekutu komunis yang lain. Sementara itu, Vietnam Selatan disokong oleh Amerika Syarikat, Korea Selatan, Filipina, Australia, Thailand dan sekutu anti-komunis yang lain.

Sekutu Vietnam Utara termasuk Barisan Pembebasan Vietnam Selatan (Vietcong), Kesatuan Soviet dan China. Vietnam Selatan pula dibantu Amerika Syarikat, Australia, New Zealand dan Korea Selatan. Penglibatan tentera Amerika Syarikat sebenarnya bermula sejak tahun 1959 lagi tetapi bilangan tentera yang dihantar pada peringkat awal terlalu sedikit.

Peperangan ini sangat terkenal kerana telah mengorbankan ramai penduduk awam, kekalahan tentera AS dan penentangan daripada rakyat AS sendiri terhadap penglibatan tentera mereka di Vietnam. Perang Vietnam tamat secara rasminya pada 30 April 1975 apabila Vietnam Selatan tewas keseluruhannya.

Kempen pengeboman dari udara gagal kerana bom sering jatuh ke hutan kosong dan tidak mengenai sasaran Vietcong mereka. Para gerila Vietcong mengetahui keadaan hutan dan menggunakan pangkalan dan terowong bawah tanah yang rumit untuk berlindung dari bom AS dan sering menggunakan kembali bom Amerika yang tidak meletup untuk menyerang kembali tentera tentera AS.

Pada tahun 1968 tentera Amerika telah mencari gerila Vietcong dengan menyerbu kampung My Mai. Misi Cari dan Hancurkan ini telah didasarkan pada maklumat dan informasi ketenteraan yang lemah. Taktik kejam yang digunakan oleh tentera AS ini telah  mendorong lebih ramai orang awam Vietnam untuk menyokong Vietcong.

Dalam peristiwa pembunuhan beramai-ramai di kampung My Lai, mereka telah membunuh sekitar 300 orang awam termasuk kanak-kanak kerana disangka merupakan musuh. Pembunuhan My Lai merosakkan reputasi Amerika dan menjejaskan sokongan daripada rakyat AS sendiri.

Peristiwa seperti Pembunuhan My Lai dilaporkan di akhbar AS yang menyebabkn ramai orang Amerika sendiri mempersoalkan mengenai penglibatan tentera AS dalam perang ini. Rakaman filem askar AS yang membakar kediaman dan kesan dari peluru berpandu udara semuanya mengubah pandangan orang awam AS untuk menentang perang ini.

Ketika perang berlarutan semakin ramai orang Amerika mula menentang perang di Vietnam. Ramai orang mula menentang perang ini dan tokoh masyarakat seperti peninju Muhammad Ali sanggup masuk ke penjara kerana menolak untuk dihantar pergi ke Vietnam.

Pada tahun 1970, pegawai dari National Guard menembak orang ramai yang menyertai demonstrasi anti perang di Kent State University, membunuh empat pelajar. Lebih ramai orang mempersoalkan sejauh mana pemerintahan mereka akan menyokong perang yang sememangnya merugikan kerajaan mereka sendiri.

Vietcong menggunakan kawasan hutan yang begitu sinonim dengan mereka sebagai kelebihan buat mereka. Mereka bertempur dengan teknik perang gerila melawan tentera Amerika yang tidak berpengalaman, yang kebanyakannya adalah tentera muda.

Ancaman musuh yang tidak kelihatan (kerana berselindung di sebalik hutan) dan penggunaan perangkap tersembunyi seperti tongkat punji - tongkat buluh yang diasah dan diletakkan di dalam perangkap - memberi kesan psikologi yang memalukan kepada tentera AS.

Gerila Vietnam mempunyai kelebihan kerana mempunyai bekalan senjata berterusan dari Utara. Bekalan ini dibawa dengan berjalan kaki, dengan basikal dan keldai di sepanjang laluan ahsia denai Ho Chi Minh - jejak hutan yang melintasi negara-negara jiran Laos dan Kemboja. Walapun pernah dibom oleh Tentera AS tetapi tidak pernah terganggu sepenuhnya.

Pada tahun 1968, Vietcong menggunakan sambutan perayaan Tahun Baru Buddha (Tet) untuk mengubah taktik dan melancarkan serangan besar-besaran di kawasan-kawasan yang dikuasai AS di seluruh Vietnam Selatan termasuk Kedutaan AS di Saigon.

Serangan itu berjaya bagi Vietcong dan walaupun akhirnya mereka dihalau oleh Angkatan Darat AS, serangan itu menunjukkan kepada Amerika bahawa walaupun banyak tentera, bom dan wang dibelanjakan di Vietnam, mereka tidak membuat kemajuan melawan Vietcong atau komunis.

Ramai sejarawan melihat Operasi Serangan Tet sebagai titik tolak dalam misi Amerika di Vietnam. Selepas itu, Presiden Johnson mengatakan bahawa jika Vietnam Utara melancarkan serangan lain, ramai orang - di kedua-dua pihak perjuangan - akan mati dan perkara ini perlulah dielakkan.

Serangan ini mungkin menjadi faktor keputusan Presiden Johnson untuk tidak mencalonkan diri untuk pemilihan semula Presiden AS pada tahun 1968. Dia sering menyuarakan keprihatinan tentang peningkatan jumlah korban perang Amerika.


8 Cara Dahsyat Apple Lindungi Produk Yang Belum Dikeluarkan

Apple adalah antara syarikat yang paling berharga pada ketika ini dan adalah tidak pelik jika syarikat ini menggunakan cara yang agak dahsyat untuk mengelakkan maklumat tentang produknya yang akan datang bocor sebelum dikeluarkan secara rasmi.

Banyak syarikat juga melakukan perkara yang sama namun Apple mempunyai insentif yang lebih jauh.

Malah, ia merupakan antara syarikat yang paling banyak ditiru di dunia dan kebocoran maklumat secara konsisten boleh memberikan kesan buruk kepada kewangan serta memberikan kelebihan kepada pesaing dan peniru.

iluminasi.com kongsikan 8 cara dahsyat Apple gunakan untuk menjaga kerahsiaan produk yang belum dikeluarkan.

Memang tak dapat disangkal terdapat sebilangan kakitangan Apple yang suka membocorkan maklumat syarikat kepada pihak akhbar.

Trend ini sangat biasa sehinggakan memo tentang amaran kepada kakitangan terhadap pembocoran maklumat syarikat kepada akhbar juga bocor.

Tidak cukup dengan itu, perincian tentang mesyuarat di mana eksekutif syarikat membincangkan cara menangkap pembocor maklumat, juga bocor. Sebagai respon, Apple berusaha keras untuk mendedahkan kebocoran.

Malah, Apple mengikat kontrak perkhidmatan syarikat forensik digital seperti Global Security untuk mengesan dokumen syarikat yang bocor kembali ke sumbernya.

Setakat ini, Global Security berjaya mendedahkan beberapa kakitangan Apple yang membocorkan maklumat tentang produk yang belum dikeluarkan.

Ia juga bekerjasama dengan pembekal Apple untuk mengesan pembocor bersama-sama dengan mereka yang memperoleh kemasukan tanpa izin ke kawasan larangan atau mencuri paten, prototaip dan produk siap.

Beberapa tahun dahulu, sebuah syarikat pembuat kaca sapphire yang dikenali sebagai GT Advanced telah bankrap.

Syarikat ini kemudiannya mengemukakan tuntutan terhadap Apple ketika tuntutan denda $50 juta yang dikenakan oleh Apple terhadap GT Advanced yang menyebabkannya musnah.

Tidak diketahui tentang maklumat terperinci saman tersebut kerana kedua-dua syarikat menandatangani perjanjian tanpa pendedahan.

Walau bagaimanapun, dari keterangan terhad peguam GT Advanced yang dikemukakan di mahkamah, diketahui bahawa Apple menyaman GT Advanced kerana syarikat itu membocorkan maklumat tentang iPhone 6 yang masih belum dikeluarkan.

Peguam GT menggambarkan persetujuan di antara Apple dengan GT sebagai "menindas dan menyusahkan".

Menurut laporan, Apple kerap menyaman pembekalnya kerana maklumat bocor dikesan kembali ke fasiliti pembekal.

Para pembekal tidak boleh enggan membayar tuntutan kerana ia adalah sebahagian daripada syarat tersenarai dalam kontrak.

Apple dan GT kemudiannya bersetuju menyelesaikannya dengan kos $3.5 juta.

Salah satu daripada pembocoran paling teruk dihadapi Apple berlaku beberapa tahun lalu apabila seorang kakitangan pembekal China iaitu Jabil, mencuri beribu-ribu casing iPhone 5c yang masih belum dikeluarkan dan memberikannya kepada wartawan.

Apple bertindak balas dengan mengumpulkan sepasukan bekas tentera Amerika dan ejen perisik untuk memantau pembekal China, dikenali sebagai Pasukan Keselamatan Produk Baru.

Setiap ahli pasukan ini faham bahasa Cina jadi bahasa bukanlah satu penghalang.

Pasukan ini mempunyai akses tanpa had ke kilang pembekal di mana mereka mengaudit bekalan kilang dan memeriksa tong sampah untuk mengesahkan tiada bahan yang hilang.

Pasukan ini dilihatkan sebagai satu kejayaan besar, walaupun berlaku satu insiden di mana mereka menangkan beberapa pekerja yang menggali terowong untuk menyeludup produk Apple keluar dari kilang.

Apple menggunakan kod nama bagi semua prototaip dan produk yang belum dikeluarkan.

Dengan cara ini, tiada siapa yang akan tahu tentang produk tersebut walaupun kod namanya bocor.

Sebagai contoh, "Gizmo" adalah nama kod bagi jam Apple, "Systems" bagi Mac OS manakala iPhone diberikan nama kod "Purple".

iPhone dikembangkan dalam sebuah "lockdown room" khas yang diberi nama kod "Purple dorm".

Kakitangan yang bekerja dalam bilik ini mematuhi peraturan yang ketat seperti tidak boleh bercakap tentang prototaip iPhone di luar bilik berkenaan.

Komputer Power Macintosh 7100 diberi nama kod bersempena ahli astronomi Carl Sagan, namun Carl tidak kagum selepas mengetahuinya.

Apple membalas dengan menamakan semula kepada "Butt-headed Astronomer", membuatkan Carl memfailkan saman terhadap nama kod "Butt-headed Astronomer" dan kemudiannya "Cark Sagan".

Namun, Carl tewas dalam kedua-dua saman. Dia dan Apple kemudiannya mencapai persetujuan untuk memberikan nama kod "LAW" kepada komputer itu, yang bermaksud "Lawyers are Wimps" (Peguam adalah Pengecut).

Penamaan kontroversi ini berterusan bagi Mac OS 7.5, yang juga dijadualkan untuk dilancarkan pada tahun 1994.

Ia pada mulanya diberi nama kod Mozart tetapi ditukarkan kepada Capone selepas Apple mengetahui bahawa Windows telah menamakan Windows 95 yang terbaru sebagai Chicago.

Pemilihan Capone oleh Apple adalah untuk membuat jenaka tentang Al Capone yang satu ketika dahulu menguasai jenayah di Chicago.

Apple sanggup menamatkan kontrak dengan pembekal dan kontraktor untuk menjaga maklumat mereka, namun itu masih tidak cukup ketat jika dibandingkan dengan bagaimana syarikat ini melayan pekerja mereka sendiri.

Seperti kontraktor, kebanyakan pekerja Apple sendiri tidak tahu tentang produk yang belum dikeluarkan.

Kakitangan hanya diberitahu apa dan bila yang mereka perlu tahu.

Setiap pekerja tahu ada sesuatu yang sedang dilakukan apabila mereka melihat seorang tukang kayu masuk ke pejabat mereka.

Walau bagaimanapun, selaras dengan dasar Apple, mereka tidak bertanya soalan kerana mereka tahu akan ada orang yang bercakap dengan mereka jika mereka perlu terlibat.

Tukang kayu tersebut kemudiannya membina bilik tanpa tingkap yang hanya terbuka untuk kakitangan yang dibenarkan dan bilik ini dikenali sebagai "lockdown room".

Ini merupakan tempat lahirnya kebanyakan produk dan perkhidmatan yang dibangunkan oleh Apple.

Apple membangunkan iPad dalam salah satu bilik lockdown dan menurut individu yang menulis kod untuk iPad, dia adalah orang ke-6 yang menyentuh iPad sebelum dikeluarkan dan salah seorang daripada empat orang yang dibenarkan masuk ke dalam bilik lockdown yang mempunyai prototaip iPad.

Apple membina bingkai mengelilingi iPad tersebut mereka tidak tahu bagaimana rupa produk tersebut.

Malah, mereka juga tidak dapat menggerakkan tablet itu kerana Apple mengikatnya ke meja dengan rantai basikal.

Apple mengambil gambar setiap bahagian meja yang mengandungi iPad agar mereka dapat mengesan gambar yang bocor dengan membandingkan corak butiran kayu.

Para pembangun kod juga memberitahu nama dan nombor keselamatan mereka yang bekerja dalam bilik tersebut dicatat.

Mereka dilarang secara keras daripada bercakap dengan sesiapa sahaja tentang, termasuk majikan dan isteri mereka.

Untuk mencegah kakitangan daripada menyebarkan maklumat sulit, Apple sanggup memisahkan para pekerja dengan orang awam.

Ini apa yang berlaku pada tahun 2012, apabila Apple membina restoran eksklusif untuk kakitangannya sahaja di bekas ibu pejabatnya di Cupertino, California.

Pada ketika itu, Apple sudah mempunyai sebuah restoran dalam ibu pejabat Cupertino namun ia terbuka untuk pelawat dengan syarat mereka diiringi oleh pekerja.

Rupa-rupanya, kehadiran pekerja yang mengiringi pelawat tidak menghilangkan ketakutan Apple bahawa pesaing dan wartawan mungkin berkunjung untuk cuba mencuri dengar perbualan.

Apple mempunyai garis panduan terperinci mengenai apa yang boleh diperkatakan oleh pekerjanya mengenai syarikat dan rakan sekerja mereka.

Peraturan ini terpakai walaupun pekerja tersebut tidak memperkenalkan diri mereka sebagai pekerja Apple.

Sebagai contoh, tiada kakitangan yang boleh bercakap tentang pekerja lain tanpa kebenaran dari kakitangan yang terlibat.

Kakitangan tidak boleh menulis tentang Apple di blog atau laman sesawang, walaupun jika ia milik mereka atau Apple, atau komen mengenai khabar angin tentang Apple di mana sahaja di internet, walaupun itu hanya pendapat mereka sendiri.

Peraturan ini meliputi pekerja-pekerja yang memperkenalkan diri mereka sebagai pekerja Apple di media sosial.

Apple berkata bahawa kakitangannya harus bersikap dengan cara yang boleh diterima secara sosial kerana orang akan menganggap mereka sebagai wakil syarikat.

Sebagai contoh, mereka tidak boleh memberikan komen mengenai apa-apa perkara kontroversi di internet.


Berapa Berat Segumpal Awan?

Untuk melonjakkan sesuatu ke udara seperti kapal terbang atau roket, kita memerlukan daya yang mencukupi dihasilkan oleh enjin bagi membolehkan badan fizikal kedua-dua kenderaan itu melawan graviti.

Hilang daya untuk melawan graviti akan mengakibatkan kenderaan atau pesawat itu jatuh kembali ke bumi. Bagaimanapun awan di udara setiap masa terapung di udara dengan konsisten walaupun tiada roket menampung beratnya di atas sana.

Berapakah berat segumpal awan sebenarnya dan yang lebih menarik - kenapa dengan muatannya itu, awan tidak jatuh?

Di udara, awan yang berkepul-kepul tampak ringan disebabkan oleh rupanya yang gebu. Lagipun awan mampu terapung dengan mudah tanpa ada sesiapa pun risau dia akan ditimpa awan semasa berjalan.

Kita tidak ada teknologi yang mambolehkan kita untuk menimbang segumpal awan. Jadi untuk mengira berat segumpal awan yang ada di udara, pengiraan perlulah digunakan bagi menganggarkan berapakah beratnya.

Awan terhasil daripada gabungan titisan air yang sebenarnya sangat halus serta mempunyai berat yang tertentu, bergantung kepada tahap kepadatan awan tersebut.

Awan jenis sirrus misalnya hanya mempunyai tahap kepadatan cecair sebanyak .003 gram untuk setiap 1 meter padu sementara awan kumulonimbus yang lebih padat, mempunyai kepadatan 1 ke 3 gram cecair untuk setiap saiz yang serupa.

Lebih padat, lebih banyak kandungan cecair berada dalam badan awan tersebut meninggikan lagi berat awan tersebut.

Disebabkan oleh perbezaan di antara tahap kepadatan yang bergantung kepada jenis awan, tidak ada perkiraan mutlak dapat diberikan dalam usaha kita mengenalpasti berapakah berat awan.

Selain itu faktor saiz awan itu sendiri memainkan peranan, kerana semua awan yang terbentuk mempunyai saiz yang tidak sekata dan tidak serupa.

Untuk mendapatkan idea kasar berapakah berat awan di udara, kita akan menggunakan nilai purata. Kajian yang telah dijalankan US National Centre for Atmospheric Research meletakkan saiz purata sebuah awan jenis kumulus ibarat sebuah kiub bersaiz 1 km panjang dan lebarnya.

Seandainya nilai itu digunakan, anda akan mendapat jumlah isipadu sebesar 1 bilion kubik meter. Jumlah isipadu itu apabila didarabkan dengan purata kadar kepadatan awan jenis kumulus akan memberikan anda anggaran 500,000 kg!

Jika kita ambil purata berat sebuah kereta Perodua Myvi yang dianggarkan 960kg setiap satu, berat segumpal awan ibarat 520 buah Myvi yang disusun rapat-rapat terapung di udara.

Itu baru anggaran awan jenis kumulus. Kita belum mengira anggaran berat awan yang lebih padat, seperti awan kumulonimbus yang bukan saja padat malahan jauh lebih besar saiznya.

Awan terapung kerana badannya dibentuk oleh titisan-titisan air atau partikel-partikel ais (bila suhu rendah) yang terlalu halus untuk dilihat oleh mata kasar.

Setiap titisan yang membentuk awan adalah terlalu kecil sehinggakan setiap masa pergerakan udara yang dikenali sebagai pergerakan termal, yang akan membawanya bersama tanpa titisan itu terkesan dengan daya jatuhan.

Udara yang panas hasil pergerakan termal akan menolak titisan air ke atas sementara di bahagian bawah awan pula titisan-titisan cecair baru akan terbentuk.

Proses pembentukan dan penolakan titisan ini berlaku setiap masa pada semua awan yang ada, mengakibatkan kepadatan udara sentiasa berubah membantu mengapungkan awan di udara.

Semua proses ini pula berlaku pada jarak ketinggian yang jauh dari tanah. Ketinggian awan dikategorikan kepada tiga kategori; rendah, pertengahan dan tinggi.

Awan paling rendah berada pada kedudukan purata sehingga 2 km daripada paras tanah sementara awan kategori tinggi pula berada pada ketinggian lebih 3 km dari kedudukan kita.

OK. Siapa setuju nak dermakan Perodua Myvi dia untuk ditembak ke udara untuk kita cuba apungkan di atas sana?

Why do clouds float when they have tons of water in them?


Kopi Decaf Sebenarnya Tak Bagus Seperti Yang Disangka

Sejak sekian lamanya, kopi tanpa kafein atau dalam bahasa Inggerisnya Decaffeinated coffee sering dipromosikan sebagai alternatif atau pilihan lebih baik untuk kesihatan berbanding kopi biasa yang mengandungi kafein.

Bagi inividu dengan insomnia iaitu masalah untuk tidur, kopi decaf adalah pilihan lebih baik untuk mereka. Malah, sesetengah doktor gigi juga mencadangkan pengambilan kopi decaf memandangkan ia mempunyai kandungan asid yang lebih rendah - dapat mengurangkan kerosakan pada gigi berbanding dengan kopi biasa.

Minuman ini juga disyorkan kepada wanita hamil yang diberi amaran untuk memerhatikan pengambilan kandungan paras kafein mereka. Malah, pihak Nazi sendiri sangat mengagungkan kopi decaf seperti yang pernah kami tulis dalam artikel Kisah Kecintaan Nazi Pda Kopi Tanpa Kafein.

Tetapi bagaimana jika kami beritahu anda bahawa secawan kopi tanpa kafein sebenarnya mempunyai pelbagai kesan sampingan berbahaya yang tidak anda ketahui?

Dengan sebilangan besar orang yang pro-kafein, sukar untuk membayangkan bahawa pilihan kopi alternatif ini boleh berbahaya kepada kesihatan. Namun, mengikut kajian dan pendapat beberapa orang pakar diet dan doktor, sebenarnya terdapat pelbagai kesan sampingan berbahaya terhadap kopi tanpa kafein dan kali ini kami ingin berkongsi dengan semua pembaca Iluminasi.

Biji kopi secara semula jadi mengandungi kafein, jadi membuangnya sukar dan sering dilakukan dengan cara yang bukan semulajadi. "Biji kopi direndam dalam pelarut kimia untuk proses mengeluarkan kafein," kata Dr William Li, doktor, saintis, Presiden dan Pengarah perubatan Yayasan Angiogenesis, dan pengarang buku Eat To Beat Disease: The New Science of How Your Body Can Heal Itself.

Sebilangan pelarut sama seperti yang digunakan dalam cat atau penghilang cat kuku digunakan dalam proses membuang kafein ini. Walaupun pihak FDA telah membenarkan penggunaan bahan kimia ini (iaitu metilena klorida) dalam proses menyah-kafein, segelintir daripadanya akan terus wujud walaupun biji kopi tersebut dibersihkan berkali-kali.

Benar, walaupun terdapat beberapa kaedah moden untuk menyingkirkan kafein ini, namun pihakNew Food Magazine melaporkan bahawa daripad ujian rawak yang dibuat ke atas jenama-jenama besar penjual kopi decaf, amat mengejutkan sejumlah besar daripadanya mengandungi masih Metilena klorida.

Metilena klorida bukan bahan kimia ringan. Dr Rashimi Byakodi mengatakan dengan menghidunya sahaja boleh menyebabkan kegatalan pada hidung, tekak dan mempengaruhi sistem saraf. Mungkin paling menakutkan, Dr. Byakodi mengatakan, Metilena klorida adalah kemungkinan mutagen dan merupakan karsinogen kepada manusia.

"Bahan kimia ini dipercayai boleh melambatkan sementara sistem saraf pusat manusia" kata Dr. Ava Williams. Beliau menambah bahawa proses membuang kafein itu sendiri didapati dapat meningkatkan asid lemak yang dapat mempengaruhi sindrom metabolik dan meningkatkan risiko penyakit jantung.

Dr Olivia Audrey pula menyatakan proses penyahkafein itu sendiri boleh menjadi masalah. Beberapa kajian menunjukkan potensi risiko untuk menyebabkan berlakunya rheumatoid arthritis. Bahan kimia ini boleh mempengaruhi sistem saraf anda, menyebabkan rheumatoid arthritis dan bahkan menimbulkan risiko barah.

Ternyata, proses penyahkafein dan bahan kimia yang digunakan di dalamnya bukanlah permulaan masalah. Risiko kopi kafein sebenarnya bermula lebih awal, sejak daripada pemilihan biji kopi itu sendiri.

Kopi tanpa kafein "biasanya" itu dibuat dari biji yang memiliki kandungan lemak lebih tinggi daripada biji arabika biasa yang dapat menimbulkan kemungkinan meningkatkan kadar kolesterol dan menyebabkan masalah kesihatan jantung jangka panjang," kata Dr Audrey.

Dr Williams menerangkan bahawa biji yang biasa digunakan untuk kopi tanpa kafein adalah Robusta yang mempunyai "diptenes" yang lebih tinggi yang merupakan lemak yang merangsang pengeluaran asid lemak dalam tubuh.

Ahli pemakanan Ella Davar, mengatakan yang proses penyahkafein menjadikan kopi tanpa kafein sebagai makanan yang diproses. Jadi, walaupun kopi adalah bahan semula jadi, kopi tanpa kafein pula umpama makanan yang telah diproses.

Selain faedah yang jelas untuk mendapat manfaat daripada zat semula jadi yang wujud pada biji kopi semulajadi, kopi biasa mempunyai manfaat kesihatan yang tidak terdapat dalam kopi tanpa kafein.

Banyak bahan kimia bioaktif semula jadi yang meningkatkan pertahanan kesihatan anda yang hilang dalm proses penyingkiran kafein ini. Salah satunya khususnya adalah asid klorogenik yang dapat mengaktifkan imuniti anda dan bahkan melambatkan penuaan sel.

Realiti yang perlu anda tahu adalah dalam kopi decaf sebenarnya masih terdapat kafein padanya. Walau bagaimanapun, kandungannya adalah rendah mungkin sekitar 5%. Peratusan kandungan kafein ini mungkin berbeza bagi syarikat berlainan. Tiada undang-undang yang menetapkan kadar kafein yang perlu dipatuhi oleh pengeluar kopi decaf.

Pada asasnya, jika anda ingin berhenti minum kafein untuk kesihatan, kopi decaf tidak semestinya berkesan untukk tujuan ini. Walaupun kopi tanpa kafein kurang berasid, ia masih dapat meningkatkan kepekatan gastrin serum yang meningkatkan tahap keasidan.

Ringkasnya, risiko kesihatan kopi berkafein tetap sama dengan kopi tanpa kafein. Malah, daripada segi manfaat kesihatan pula kopi berkafein mungkin lebih baik kerana ia tidak melalui begitu banyak proses yang secara tidak langsung akan menyingkirkan segala kebaikan semulajadi yang ada padanya.